Piala Dunia: Impian Belanda layak awal tertangguh
Oleh KOSMO!

27 November 2022, 1:00 pm
DOHA – Ketua Jurulatih Belanda, Louis Van Gaal mahu barisan pemain bangkit mencari ‘aura’ sebenar andai mahu menjuarai trofi Piala Dunia kali ini selepas terikat 1-1 pada aksi kedua peringkat Kumpulan A bertemu Ecuador awal pagi semalam.
Keputusan tersebut menyaksikan skuad The Oranje terlepas peluang untuk menjadi negara pertama layak ke peringkat kalah mati selepas Ecuador mempamerkan aksi sengit sepanjang 90 minit perlawanan.
Van Gaal berkata, barisan pemain perlu segera mempamerkan prestasi terbaik pada perlawanan terakhir bertemu Qatar nanti, dalam usaha menamatkan saingan peringkat kumpulan selaku juara.
“Jika kami mahu bermimpi untuk menjadi juara dunia, prestasi seperti ini tidak boleh berulang kerana banyak kelemahan ketara yang boleh saya lihat, terutama ketika selepas kita berjaya menjaringkan gol.
“Pasukan dilihat beraksi sambil lewa dengan membiarkan Ecuador mudah mendominasi perlawanan, sekali gus meraih gol penyamaan yang sepatutnya boleh dielakkan.
“Jika bertemu Ecuador pun kita sudah bergelut, bagaimana untuk kita bersaing dengan negara yang lebih berkualiti pada pusingan seterusnya nanti.

“Justeru, saya harap setiap kelemahan yang ada pada kali ini dapat diperbaiki khususnya dari sudut penguasaan bola dan pasukan perlu berikan seratus peratus pada aksi terakhir bertemu Qatar nanti,” katanya.
Belanda masih kekal menjadi negara paling ‘malang’ dalam sejarah Piala Dunia selepas tewas pada tiga final berturut-turut pada edisi 1974, 1978 dan 2010.
Van Gaal sebelum ini berjaya membantu The Oranje menduduki tangga ketiga pada edisi 2014 di Brazil. – AGENSI


Joshua cipta kejutan tawan ATC 2022
Oleh KOSMO!

27 November 2022, 11:30 am
ATLET Australia, Joshua Ferris mencipta kejutan apabila menjuarai kategori elit lelaki Piala Triatlon Asia (ATC) 2022 yang berlangsung di Silverlake Village Outlet, Batu Gajah, Perak semalam.
Walaupun tidak diletakkan pilihan utama, tetapi Joshua membuktikan kehebatannya dalam mengungguli tiga disiplin sukan, renang, berbasikal dan larian sebelum melintasi garisan penamat dengan catatan 53 minit dan 53 saat (s).
Atlet berusia 21 tahun itu yang menduduki ranking ke-35 Asia, berjaya meninggalkan dua pencabar terdekatnya dari Hong Kong, Wong Tsz To dan Yu Shing Him yang berada di tempat kedua serta ketiga.
“Ia satu persaingan yang cukup mengujakan sejak awal perlumbaan lagi, bermula dalam disiplin renang. Setiap atlet cuba untuk mendapatkan momentum terbaik apabila mula terjun ke tasik.
“Saya tidak mahu terlalu ‘menekan’ bagi mengelak kehilangan tenaga. Saya hanya cuba kekal dengan rentak dan berada dalam kelompok peserta di depan.
“Apabila memasuki disiplin kedua (berbasikal) dan terakhir (larian), saya mula mempercepatkan tempo. Walaupun mendapat cabaran hebat daripada atlet lain, saya cuba kekal berada di depan sehingga akhir saingan,” kata Joshua yang bersedia untuk menyertai saingan ini musim depan jika dianjurkan lagi.

Pujian juga harus diberikan kepada lima atlet lelaki negara, Xian Hao Chong, Isaac Tan, Chong Yoong Thiang, Wen Jun Lee dan Seh Kit Nicholas Long yang berjaya menamatkan perlumbaan kategori elit lelaki.
Bagi kategori elit wanita, atlet Jerman, Celine Kaiser muncul juara dengan catatan masa 1:00:52s, manakala Olivia Thornbury dari New Zealand dan Manami Hayashi (Jepun) masing-masing berada di tangga kedua serta ketiga.
Hari ini, dua lagi acara bakal menjadi rebutan iaitu kategori perlumbaan Olympic Distance (OD) lelaki dan wanita serta kategori Sprint Distance (SD) lelaki dan wanita.


Piala Dunia: Neymar terlepas dua aksi kumpulan
Oleh KOSMO!

27 November 2022, 12:00 pm
DOHA – Bintang sensasi Brazil, Neymar terlepas baki dua aksi terakhir Kumpulan G menentang Switzerland dan Cameroon selain perlu bertarung dengan waktu untuk kembali cergas sepenuhnya.
Neymar, 30, terpaksa menghadapi detik malang itu selepas mengalami kecederaan ketika membantu Selecao menewaskan Serbia pada aksi pertama Kumpulan G di Stadium Lusail pada Jumaat lalu.
Selain khidmat penyerang Paris Saint-Germain itu, Brazil juga kehilangan servis tonggak pertahanan, Danilo untuk aksi menentang Switzerland di Stadium 974, Doha pada Selasa ini.
“Neymar dan Danilo telah melakukan imbasan Pengimejan Resonans Magnetik (MRI) dan kami mendapati ada kecederaan di bahagian ligamen pergelangan kaki kedua-dua mereka.
“Mereka akan terlepas aksi seterusnya (bertemu Switzerland). Pihak kami akan berhati-hati dalam melakukan rawatan bagi memastikan mereka boleh bermain di Piala Dunia,” kata Ketua Perubatan Brazil, Rodrigo Lasmar.
Bagi Neymar, dia sama sekali tidak akan menyerah kalah dan yakin mampu segera pulih untuk kembali membantu Brazil memburu kejuaraan keenam Piala Dunia.

“Ini adalah salah satu detik sukar dalam karier saya dan ia sekali lagi terjadi di Piala Dunia. Ia sangat menjengkelkan kerana saya berjaya harungi musim ini tanpa masalah kecederaan.
“Saya akan bangkit dan memang itulah yang saya lakukan selama ini. Saya akan kembali mendapat peluang untuk membantu negara, rakan sepasukan dan diri sendiri,” jelasnya. – AGENSI


Piala Malaysia: Cetek pengalaman antara punca Selangor tewas
Oleh MUHAMAD ARDIE PUTRA SUHAIMI

27 November 2022, 12:24 pm
CETEK pengalaman bersaing di pentas tertinggi menjadi faktor utama kekalahan Selangor FC kepada Johor Darul Ta’zim (JDT) dengan keputusan 1-2 pada aksi final Piala Malaysia di Stadium Nasional Bukit Jalil malam tadi.
Pandangan tersebut disuarakan oleh pengendali Gergasi Merah, Tan Cheng Hoe yang turut melihat barisan pemain tidak mampu mengekalkan intensiti tinggi selain melakukan kesilapan mudah pada babak kedua.
“Ini adalah satu perlawanan yang menarik untuk disaksikan tetapi saya lihat kekalahan pasukan adalah disebabkan kekurangan pengalaman pemain beraksi di peringkat tertinggi.
“Pada babak pertama kita sudah melakukan yang terbaik dengan memberi tekanan kepada lawan tetapi momentum tersebut tidak mampu diteruskan pada babak kedua.
“Beberapa peluang yang gagal disudahkan juga telah menghukum pasukan sehingga menjejaskan permainan pasukan dengan JDT pula menunjukkan peningkatan pada babak kedua,” katanya.
Pada aksi tersebut, skuad Merah Kuning terlebih dahulu menjaringkan gol menerusi Herlison Caion tetapi JDT membuat kebangkitan dengan meraih dua gol hasil ledakan Bergson Da Silva dan Fernando Forestieri.

Ini adalah kekalahan kedua berturut-turut Selangor di pentas final Piala Malaysia edisi 2016 selepas turut tewas kepada Kedah menerusi penentuan sepakan penalti 5-6 selepas aksi terikat 1-1 pada perlawanan sebenar.
Selangor pula terus kemarau kejuaraan untuk tahun ketujuh dengan kali terakhir menjuarai trofi Piala Malaysia edisi 2015. – KOSMO! ONLINE
Kekurangan pengalaman beraksi di pentas akhir selain beberapa kesilapan dilakukan meranapkan impian Selangor FC (SFC) untuk merangkul Piala Malaysia 2022. – KOSMO! ONLINE


Suami isteri dicekup edar dadah bernilai RM14,330
Oleh MUHAMMAD AYMAN GHAFFA

27 November 2022, 1:46 pm
TUMPAT – Sepasang suami isteri ditahan selepas dipercayai terlibat dengan sindiket pengedaran pelbagai jenis dadah bernilai RM14,330 dalam serbuan di sebuah rumah di Taman Baiduri di sini semalam.
Serbuan dijalankan kira-kira pukul 1.30 pagi sebelum mendapati suspek pertama yang berusia 41 tahun dan isterinya berusia 39 tahun berada dalam keadaan mencurigakan di kawasan ruang tamu rumah berkenaan.
Ketua Polis Daerah Tumpat, Asisten Komisioner Amran Dolah berkata, kedua-dua suspek pada awalnya enggan memberi kerjasama apabila cuba untuk melarikan diri.
Menurutnya, selepas berlaku pergelutan, mereka akhirnya berjaya ditahan polis.
“Pemeriksaan lanjut di dalam rumah itu menjumpai sebanyak 13 biji pil kuda, 29 gram dadah jenis heroin dan 14 gram dadah jenis ganja yang dianggarkan bernilai RM 14,330.
“Selain itu, polis turut menyita wang tunai bernilai RM 9,837, sebuah kereta jenis Perodua Myvi, sebuah motosikal jenis Honda Vario 150, dua gelang tangan dan tiga bentuk cincin,” katanya dalam satu kenyataan hari ini.

Menurut Amran, ujian saringan air kencing mendapati suspek lelaki positif dadah jenis opiat manakala isterinya negatif dadah.
Katanya, pemeriksaan turut mendapati, suspek pertama mempunyai tiga rekod lampau berkait kes dadah.
“Kedua-dua suspek direman selama tujuh hari bermula hari ini sehingga 3 Disember depan,” katanya.
Tambahnya, kes disiasat mengikut Seksyen 39B Akta Dadah Berbahaya 1952, Seksyen 12(2), Seksyen 6 dan Seksyen 15(1)(a) akta sama. – KOSMO! ONLINE.


Bangkai kapal karam dinaikkan ke darat selepas 150 tahun
Oleh KOSMO!

27 November 2022, 1:00 pm
BEIJING – Sepasukan ahli arkeologi di China menemui pelbagai khazanah menakjubkan selepas membawa naik bangkai sebuah kapal karam yang berusia 150 tahun dari dasar Sungai Yangtze, lapor akhbar Mirror UK kelmarin.
Kapal yang dikenali sebagai Yangtze Estuary No. 2 sepanjang 38 meter itu adalah salah satu bangkai kapal kayu purba terbesar dan paling terpelihara pernah ditemui di China.
Di bahagian atas kapal tersebut, ahli-ahli arkeologi menemui beberapa periuk dan mangkuk buatan China dengan hiasan seni halus serta peninggalan budaya lain di empat kabin berasingan.
Koleksi besar artifak budaya seperti barangan tanah liat berwarna ungu, sisa baldi kayu, tiang, tangki hookah (shisha) dari Vietnam dan sauh besi turut ditemui di dalam dan sekitar badan kapal.
Jurucakap Pentadbiran Warisan Budaya Kebangsaan China memberitahu akhbar Global Times bahawa keadaan kapal itu sangat baik dan pelbagai khazanah yang ditemui di atas kapal tersebut adalah amat penting untuk penyelidikan sejarah pembinaan kapal, industri perkapalan serta pengeluaran seramik di China dan dunia.
Saintis menemui kapal karam itu pada 2015 dan telah menjalankan penyiasatan dan penerokaan arkeologi bawah air selama tujuh tahun.

Pada 21 November lalu, kapal kayu itu dibawa naik ke darat buat kali pertama dalam operasi pada waktu malam yang mengambil masa kira-kira tiga jam.
Petugas menggunakan 22 keluli melengkung gergasi untuk mengeluarkan kapal itu, termasuk sebuah caisson gergasi (peti kedap air) yang dibina khusus untuk operasi dasar laut.
Secara keseluruhan, berat keseluruhan beban direkodkan melebihi 8,000 tan, lapor Global Times.
Saintis mengesahkan bahawa kapal kayu itu berasal dari zaman Dinasti Qing semasa pemerintahan Maharaja Tongzhi, iaitu antara tahun 1862 hingga 1875. – Agensi


[VIDEO] 10 sekeluarga terperangkap akibat kepala air selamat
Oleh AZMI NORDIN

28 November 2022, 9:15 pm
HULU SELANGOR – Seramai enam kanak-kanak dan empat orang dewasa berdepan detik cemas apabila terperangkap akibat fenomena kepala air di Air Terjun Sungai Pinang, Batang Kali di sini, petang tadi.
Pengarah Jabatan Bomba dan Penyelamat (JBPM) Selangor, Norazam Khamis berkata, pasukan penyelamat dari Balai Bomba Penyelamat (BBP) Kuala Kubu dikerahkan ke lokasi kejadian.
Katanya, sebuah jentera bersama tujuh anggota serta pegawai ditugaskan menjalankan operasi menyelamat 10 sekeluarga berkenaan.
“Laporan awal mendapati, mangsa terdiri daripada empat kanak-kanak lelaki, dua kanak-kanak perempuan dan dua lelaki serta dua wanita dewasa terperangkap di seberang sungai.
“Kesemua mangsa dipercayai satu keluarga yang berasal dari Sungai Buloh itu terperangkap ekoran fenomena kepala air yang mengalir dari hulu sungai,” katanya dalam kenyataan hari ini.
Susulan itu, menurut Norazam, kesemua mangsa berjaya diselamatkan pada pukul 8.21 malam dan mereka berada dalam keadaan selamat dan tiada kecederaan dilaporkan.

“Mangsa terlibat adalah Jamali Hamzah, 63; Mohd Shahdan, 37;Siti Hajarul Aswa,37; Sameer Imran,11; Fateh Aryan, 9; Zahra Safiyya,7; Siti Zulaikha, 25; Amirul Ashraf, 9;Qalisya Damia, 7 dan Hafiz Ramadhan berusia enam tahun.
“Keluarga tersebut telah pulang ke rumah mereka di Sungai Buloh dan tidak memerlukan sebarang rawatan di hospital,” ujarnya. – KOSMO! ONLINE.


Kemalangan pelik cetus kritikan di media sosial
Oleh KOSMO!

28 November 2022, 9:30 pm
LONDON – Satu rakaman video yang mengejutkan menunjukkan sebuah van berpusing di hadapan sebuah lori dan merempuh tiang lampu sebelum terbalik dekat Bolton, Manchester, lapor akhbar MailOnline semalam.
Pada mulanya, van tersebut memotong sebuah van lain dan lori terbabit di sebatang jalan raya.
Namun, ia tiba-tiba membuat belokan ke kiri menyebabkan bahagian depan kenderaan tersebut melanggar lori itu.
Lori itu kemudian melanggar van tersebut yang kemudian terbalik selepas ia merempuh tiang lampu.
Rakaman video itu dikongsi di media sosial pada bulan lalu walaupun kemalangan tersebut berlaku pada Mei lepas tetapi ia mencetuskan kritikan tentang kemahiran memandu di negara tersebut.
Seorang pengguna mengulas di media sosial dengan berkata: “Ia mesti menjadi gerakan terburuk yang pernah berlaku.”

Seorang lagi pengguna media sosial menulis: “Saya tidak tahu bagaimana dia fikir dia akan melakukannya (kemalangan itu).” – Agensi


Pemain sayap JDT, Safawi Rasid sah bergelar suami Syifa Melvin
Oleh MOHD. HAIKAL ISA

28 November 2022, 9:38 pm
PETALING JAYA – Dengan sekali lafaz, pemain bola sepak Johor Darul Ta’zim (JDT), Safawi Rasid selamat bernikah dengan wanita pilihan yang juga pempengaruh popular, Syifa Melvin sekitar pukul 8.46 malam tadi.
Pasangan itu dinikahkan oleh Ustaz Khairil Nizam sambil disaksikan oleh bapa Syifa sendiri iaitu Amirol Melvin Abdullah.
Safawi atau nama sebenarnya, Muhammad Safawi Rasid, 27, menyerahkan mas kahwin sebentuk cincin berlian kepada Syifa, 28, manakala wang hantaran tidak didedahkan.
Pada majlis pernikahan berkonsep dalam taman tersebut, pasangan mempelai menggayakan persalinan pengantin sedondon berona nude.
Majlis yang dihadiri kira-kita 300 orang tetamu terdiri daripada keluarga dan kenalan rapat tersebut berlangsung di sebuah hotel terkemuka di ibu negara.
Antara rakan selebriti yang turut hadir ialah Syatilla Melvin, Shaheizy Sam, Uyaina Arshad, Nabila Razali, Riena Diana dan Raja Syahiran.

Semalam, Syifa ketika dihubungi Kosmo! Online mengharapkan orang ramai tidak terlalu menguar-uarkan tentang majlis pernikahannya dengan Safawi dan hanya mengharapkan doa yang baik-baik.
“Tak payahlah dihebohkan lagi tentang hal ini (perkahwinan dengan Safawi). Saya minta sangat-sangat,” katanya.
Pemilik nama lengkap, Nur Syifa Athirah Amirol Melvin itu juga masih dengan pendirian tidak mahu mengiyakan mahupun menidakkan perihal terbabit namun mengharapkan doa yang baik-baik daripada orang ramai.
“Kalau betul dah sampai waktunya nanti, anda semua akan tahu. Saya cuma mohon doa yang baik-baik daripada semua agar perhubungan ini mendapat reda Allah SWT,” katanya lagi.
Sebelum itu, majlis perkahwinan yang dikhabarkan sudah dihidu lebih awal oleh penyokong JDT apabila Safawi dikejutkan dengan nyanyian lagu Selamat Pengantin Baru di Stadium Sultan Ibrahim, Johor Bahru, baru-baru ini.
Bayangan perkahwinan pasangan itu diperkuatkan lagi dengan penularan kad undangan perkahwinan bertarikh 3 Disember 2022 milik Syifa dan Safawi yang diterima Kosmo! menerusi aplikasi WhatsApp. – KOSMO! ONLINE


Lelaki tanam 1,000 pokok ganja di rumah diberkas
Oleh KOSMO!

28 November 2022, 10:30 pm
DENVER, COLORADO – Pihak berkuasa negeri Colorado merampas hampir 1,000 pokok ganja dan ganja kering bernilai AS$1 juta (RM4.47 juta) susulan penangkapan seorang lelaki dari Florida yang dituduh menjalankan kegiatan penanaman tumbuhan itu secara haram, lapor akhbar New York Post semalam.
Pejabat Syerif Daerah Pueblo berkata, polis memberkas suspek, Lazaro Piloto-Gomez Rabu lalu, selepas menerima maklumat mengenai kegiatan melibatkan dadah secara haram di sebuah kawasan pedalaman di negeri itu.
Selepas lelaki berusia 57 tahun itu mengaku memiliki lebih 12 pokok ganja di hartanah miliknya, pasukan detektif pergi ke lokasi tersebut bersama waran untuk menggeledah dua bangunan luar berkembar dan sebuah rumah, kata pejabat syerif.
Ganja dibenarkan di Colorado, namun undang-undang negeri melarang penanaman lebih 12 pokok ganja bagi setiap isi rumah.
Menurut pejabat syerif, sebuah bangunan luar di lokasi tersebut mempunyai 939 pokok ganja yang ditanam di bahagian dalam di samping hampir 4.5 kilogram (kg) produk ganja kering bernilai kira-kira AS$969,000 (RM4.3 juta).
Sementara itu, di sebuah garaj berkembar pula, 20 pokok ganja lagi ditemui serta peralatan dan bekalan yang biasanya digunakan untuk membungkus dan mengedar ganja, kata pihak berkuasa.

Suspek berdepan pertuduhan menanam ganja dengan niat untuk mengedarkan lebih 22 kg bahan itu. Siasatan  kes tersebut masih berlangsung. – Agensi


[KEMASKINI] Seorang lagi mangsa kemalangan di Kluang meninggal dunia
Oleh ADNAN IBRAHIM

28 November 2022, 11:13 pm
KLUANG – Seorang lagi mangsa kemalangan berhampiran Kampung Sungai Sayong di sini meninggal dunia ketika mendapatkan rawatan di Hospital Enche Besar Hajjah Khalsom (HEBHK), hari ini.
Ketua Polis Daerah Kluang, Asisten Komisioner Bahrain Mohd Noh berkata, mangsa, Ariffudin Khairum Ab. Ghafar, 21, disahkan menghembus nafas terakhir pada pukul 5.20 petang.
Katanya, remaja itu tidak dapat diselamatkan selepas mengalami kecederaan dalaman.
“Siasatan polis mendapati kejadian berlaku di Kilometer 15, Jalan Kluang – Teck Wah Heng kira-kira pukul 4.29 petang melibatkan sebuah kereta Proton Wira yang dinaiki oleh empat sekawan yang bertembung dengan sebuah Van Camplacer membawa sebuah keluarga empat beranak.
“Laporan awal kejadian berlaku apabila kereta Proton Wira yang datang dari arah Kluang hilang kawalan sebelum bertembung dengan van dari arah bertentangan,”katanya dalam kenyataan di sini hari ini.
Menurut Bahrain, seorang lagi penumpang kereta Proton Wira serta empat beranak yang menaiki van tersebut masih dirawat di hospital sama.

Terdahulu, Kosmo! Online melaporkan dua remaja, Muhammad Haziq Haiqal Mohd. Faizal, 20, dan rakannya, Muhammad Khairil Rosli,17, meninggal dunia di tempat kemalangan kerana mengalami kecederaan di bahagian kepala dan badan.
Punca kemalangan masih dalam siasatan dan kes disiasat mengikut Seksyen 41 (1) Akta Pengangkuta Jalan (APJ) 1987. – KOSMO! ONLINE


Dua dijemput Ilahi, 6 cedera Proton Wira bertembung van
Oleh ADNAN IBRAHIM

28 November 2022, 9:01 pm
KLUANG – Dua remaja maut manakala enam mangsa cedera selepas terlibat dalam nahas melibatkan dua buah kenderaan di Jalan Kluang – Simpang Renggam berhampiran Kampung Sungai Sayong, di sini, hari ini.
Dalam kemalangan pada pukul 4.29 petang itu, mangsa, Muhammad Khairul Rosli, 17, dan Muhammad Haziq Haiqal Mohd. Faizal, 20, meninggal dunia akibat tersepit dalam kereta jenis Proton Wira.
Ketua Balai Bomba dan Penyelamat Renggam, Penolong Kanan Penguasa Bomba Mohd. Fauzi Md. Nor berkata, nahas melibatkan dua buah kenderaan iaitu sebuah kereta Proton Wira dan Van Camplacer.
Katanya, seramai lapan anggota bersama sebuah jentera FRT di ketuai Pegawai Bomba Kanan II, Shoromi Salih dari Balai Bomba dan Penyelamat Renggam dikejarkan ke lokasi sejurus menerima maklumat kejadian.
“Hasil pemeriksaan mendapati kereta Proton Wira dinaiki empat orang lelaki dengan dua daripadanya tersepit dibahagian tempat duduk pemandu dan penumpang belakangnya sebelum disahkan meninggal dunia di tempat kejadian.
“Manakala dua lagi penumpang kereta serta empat penumpang van mengalami kecederaan.

“Kesemua mangsa dikeluarkan oleh pengguna jalan raya sebelum ketibaan anggota bomba dan telah dirujuk ke Hospital Enche Besar Hajjah Khalsom (HEBHK), Kluang untuk rawatan,” katanya di sini hari ini.
Tambah Mohd. Fauzi, dua mangsa yang tersepit terpaksa dikeluarkan dengan memotong sebahagian rangka kereta menggunakan alat pemotong khas.
Ujarnya lagi, mangsa yang meninggal dunia seterusnya diserahkan kepada pihak polis dan operasi ditamatkan pada pukul 5.14 petang.-  KOSMO! ONLINE


Penduduk AS dinasihat jangan makan tiram Korea Selatan
Oleh KOSMO!

28 November 2022, 10:00 pm
NEW YORK – Penduduk Amerika Syarikat (AS) diberitahu untuk mengelak memakan tiram mentah tertentu dari Korea Selatan selepas 10 orang jatuh sakit kerana keracunan makanan, lapor Daily Mail.
Seorang individu di Las Vegas yang mengalami muntah dan cirit-birit setelah diuji positif untuk penyakit sapovirus, manakala sembilan lagi disyaki dijangkiti virus tersebut.
Semua mereka telah makan di restoran sama di Las Vegas tetapi nama masing-masing tidak didedahkan. Mereka makan tiram yang diimport dari Korea Selatan.
Gesaan itu dibuat oleh Pentadbiran Makanan dan Ubat (FDA) yang dan meminta penduduk di 13 buah negeri di AS supaya tidak memakan tiram mentah tersebut.
Negeri-negeri yang terjejas adalah di selatan dan timur AS termasuk Alabama, California, Florida, Georgia, Maryland, New York, New Jersey, Carolina Utara, Pennsylvania, Carolina Selatan, Tennessee dan Virginia.
Pada kebiasaannya, gejala keracunan makanan akan berlaku dalam masa 48 jam selepas tiram dimakan dengan pesakit mengalami sakit perut dan loya.

Namun, pakar-pakar  perubatan berkata, keracunan makanan yang berlaku jarang membawa maut dengan simptom  akan hilang dalam masa satu hingga empat hari. – Agensi


Ajal rempuh kereta buat pusingan U di garisan berkembar
Oleh ROHANA MOHD. NAWI

28 November 2022, 9:07 pm
PASIR PUTEH – Seorang pemandu jengkaut maut selepas motosikal yang ditunggangnya merempuh sebuah kereta yang membuat pusingan U di garisan berkembar di Kilometer 18.5, Jalan Melawi – Kuala Besut berhampiran sebuah stesen minyak di sini hari ini.
Dalam kejadian kira-kira pukul 8.14 pagi itu, mangsa, Shaiful Harbi Yusuff, 43, meninggal dunia di lokasi kejadian selepas mengalami pendarahan pada bahagian kepala.
Ketua Polis Daerah Pasir Puteh, Superintendan Zaizul Rizal Zakaria berkata, siasatan awal mendapati, sebuah kereta jenis Perodua Myvi dipandu seorang lelaki berusia 48 tahun sedang dalam perjalanan dari Tok Bali ke Pachakan di sini.
Menurutnya, semasa tiba di lokasi kejadian, kereta tersebut dipercayai telah memberi isyarat untuk membuat pusingan U dengan membelok ke kanan.
“Pada masa sama, motosikal jenis Y150ZR yang ditunggang mangsa berada di arah sama telah merempuh sisi kanan bahagian pintu pemandu kereta tersebut.
“Insiden itu menyebabkan Shaiful Harbi terjatuh di atas jalan raya sebelum disahkan meninggal dunia di lokasi kejadian,” katanya dalam satu kenyataan hari ini.

Zaizul Rizal berkata, mayat mangsa dihantar ke Hospital Tengku Anis di sini untuk bedah siasat.
Katanya, siasatan mendapati, kemalangan berpunca daripada kereta jenis Perodua Myvi yang membuat pusingan U di laluan garisan berkembar sebelum dirempuh motosikal mangsa.
Tambahnya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Piala Dunia: Ghana sekat kebangkitan Korea Selatan
Oleh KOSMO!

28 November 2022, 11:39 pm
DOHA – Mohammed Kudus dan Jordan Ayew menjadi nadi utama buat Ghana ketika menundukkan Korea Selatan 3-2 pada aksi kedua Kumpulan H di Stadium Education City sebentar tadi.
Ketika Ayew menjadikan babak pertama sebagai pentas buatnya ‘berdansa’ dengan menjadi pencetus kepada dua gol awal, Kudus pula kembali menyerlahkan potensi dirinya apabila dua kali merobek gawang Korea Selatan termasuk jaringan kemenangan.
Kejayaan ini mengukuhkan status Ghana sebagai pasukan lebih baik memandangkan pertemuan terakhir kedua-dua pasukan ketika aksi persahabatan pada Jun 2014 turut berpihak kepada skuad Black Stars dengan keputusan 4-0.
Paling menarik, ini adalah kali pertama Ghana berjaya menjaringkan dua gol atau lebih secara berturut-turut di pentas Piala Dunia sejak kali terakhir melakukanya pada edisi 2006.
Walaupun Korea Selatan memulakan babak pertama dengan baik, tempoh 45 minit pertama seakan menjadi pentas pertunjukkan buat Ayew apabila penyerang Crystal Palace itu menjadi pencetus kepada kedua-dua gol Ghana menerusi Mohammed Salisu pada minit ke-24 dan Kudus, minit ke-34.
Aksi bersambung menyaksikan giliran penyerang Taegeuk Warriors, Cho Gue-Sung mencuri perhatian dengan menghasilkan dua gol pantas, bermula pada minit ke-58 dan minit ke-61 sekaligus menjadikan kedudukkan kembali seimbang.

Selang tujuh minit selepas itu, kelekaan pertahanan Korea Selatan mengundang padah apabila Kudus kembali meletakkan Black Stars di depan dengan menyumbangkan gol kedua peribadinya dalam penyertaan di Piala Dunia kali ini.
Menyedari pasukannya hampir memastikan kemenangan, pengendali Ghana, Otto Addo ambil keputusan merehatkan Kudus dan digantikan Alexander Djiku bagi melengkapkan lima pemain di barisan pertahanan sekaligus berjaya menyekat hajat Korea Selatan memburu jaringan penyamaan.
Misi Korea Selatan cipta keajaiban untuk melepasi peringkat kumpulan seakan bertambah sukar apabila dijadualkan menentang Portugal pada aksi terakhir kumpulan, Jumaat ini. – KOSMO! ONLINE


JDT timba ilmu dari Borussia Dortmund, kalah 4-1
Oleh MOHAMAD FAIZAL HASHIM

28 November 2022, 9:22 pm
ISKANDAR PUTERI – Kelab gergasi Eropah, Borussia Dortmund memberi pengajaran berguna buat jaguh bola sepak negara, Johor Darul Ta’zim (JDT) apabila menang 4-1 pada aksi persahabatan yang berlangsung di Stadium Sultan Ibrahim, di sini sebentar tadi.
Biarpun turun tanpa pemain utama yang menyertai Piala Dunia di Qatar dan dibarisi pemain muda, kelab Jerman itu tetap berdaya mempamer aksi terbaik berdepan pemenang Piala Malaysia 2022 itu.
Hasilnya, Dortmund berjaya menjaringkan gol ketika permainan baru berusia 10 minit hasil jaringan Goktan Gurpuz untuk meletakkan pasukan di hadapan.
Pada aksi persahabatan jelajah Asia itu menyaksikan skuad kendalian Edin Terzic menambah gol menerusi jaringan Malen yang menyempurnakan bola umpanan Jayden Braaf pada minit ke-24.
Benteng ampuh Dortmund itu akhirnya roboh juga berpunca daripada gerakan Arif Aiman Hanapi yang merampas hantaran dilakukan Soumaila Coulibaly lalu membuat larian ke dalam kotak sebelum melepaskan rembatan ke arah penjuru kiri gawang menewaskan Alexander Meyer pada hujung babak pertama.
Dortmund melebarkan jurang gol bagi memisahkan kedua-dua pasukan hasil jaringan Oleh Pohlmann yang melepasi kawalan pertahanan sebelum melakukan sepakan lambung melewati Farizal pada minit ke-60.

Ketika skuad Harimau Selatan rancak mengatur gerakan, kelab Jerman itu membuat serangan balas dan memperoleh gol hasil jaringan Samuel Bamba yang menggelecek melepasi Feroz Baharudin sebelum melepaskan rembatan deras meletakkan pasukan pelawat selesa di hadapan.
Moussa Sidibe yang dibawa masuk pada hujung babak kedua memberi suntikan tonik buat pasukan Bidoglio dengan melakukan larian di sayap kanan bagi mengkucar-kacirkan benteng lawan.
Sidibe hampir meletakkan nama dalam senarai penjaring pada minit ke-82 ketika menyerang di sayap kanan namun rembatan lerek dilakukan mudah dipatahkan penjaga gawang lawan.
Selepas ini, Dortmund dijadualkan terbang ke Vietnam bagi meneruskan siri Jelajah Asia kelab itu sementara menunggu kempen Piala Dunia berakhir. – KOSMO! ONLINE


Nissan X-Trail atas bangunan bikin ramai tercengang
Oleh MUHAMMAD HAIKAL RAMLI

28 November 2022, 7:43 pm
PETALING JAYA – Tular sebuah kenderaan utiliti sukan (SUV) jenis Nissan-xtrail di atas sebuah bangunan kecil mengundang tanda tanya orang ramai.
Menerusi perkongsian di media sosial @klchin96, dia sempat merakam kejadian itu kerana terpegun ketika melalui Jalan Segambut di Kuala Lumpur.
Difahamkan, kenderaan terbabit sebenarnya diletakkan di atas pintu masuk sebuah kilang kereta hanya sebagai simbolik bagi menarik perhatian.
Bagaimanapun, rata-rata orang ramai tetap bingung memikirkan bagaimana kenderaan itu diletakkan dengan sempurna meskipun memiliki ruang yang terhad.
“Macam mana kereta itu boleh berada atas bangunan itu? terbang ke? atau ada jalan naik? pening kepala bila fikir,” kata Fatihah.
“Apa yang berlaku sebenarnya ini? Ini edit atau betul-betul? kalau betul macam mana kereta itu boleh naik sampai situ,” ujar Mohd. Faizani.

Dalam pada itu, terdapat juga pihak tampil menjelaskan bahawa kenderaan itu sudah lama diletakkan di atas bangunan terbabit.
“Ini syarikat tempat kerja saya, Tan Chong Motor dekat Segambut, kereta itu kosong dan hanya untuk tujuan pameran sahaja,” kata Suko. – KOSMO! ONLINE


Presiden paling lama berkuasa di dunia menang pilihan raya lagi
Oleh KOSMO!

28 November 2022, 7:00 pm
MALABO, Equatorial Guinea – Presiden paling lama berkhidmat di dunia, Teodoro Obiang Nguema Mbasogo, memenangi pilihan raya semula Equatorial Guinea sekali gus meneruskan pemerintahan rejim autoritariannya, lapor Badan Penyiaran Britain (BBC) semalam.
Mbasogo, 80, berjaya memperoleh hampir 95 peratus undian, kata beberapa pegawai selepas enam hari proses undian berlangsung.
“Keputusan ini membuktikan bahawa kita berada di pihak yang benar. Kita akan terus menjadi parti yang hebat,” kata Naib Presiden, Teodoro Nguema Obiang Mangue, yang merupakan anak lelaki Mbasogo.
Dalam pilihan raya tersebut, beberapa calon pembangkang turut cuba tampil ke hadapan namun tidak ada yang diramal menang.
Mbasogo mempunyai kedudukan kukuh di negara Afrika tengah yang kaya dengan hasil minyak itu serta dikuatkan lagi dengan beberapa jawatan penting dalam kerajaan dipegang oleh ahli keluarganya.
Beliau merampas kuasa pada 1979 selepas pengambilalihan tentera serta terselamat daripada beberapa cubaan kudeta.

Selepas mendapat jawatan daripada pemimpin terdahulu dan bapa saudaranya, Francisco Macias Nguema, Mbasogo melaksanakan beberapa reformasi tetapi mengekalkan kawalan penuh Nguema terhadap negara itu.
Beliau difahamkan berhasrat menggunakan penggal keenam pemerintahannya untuk membersihkan reputasi di peringkat antarabangsa selepas menafikan tuduhan pencabulan hak asasi manusia dan penipuan dalam pilihan raya sebelum ini.
Equatorial Guinea memiliki sejarah dalam apa yang digelar pengkritik sebagai menipu dalam keputusan pilihan raya.
Kumpulan-kumpulan hak asasi manusia menggelar dua presiden negara tersebut iaitu Mbasogo dan Francisco Macias Nguema sebagai antara pencabul hak asasi yang paling teruk di Afrika. – Agensi


Kereta elektrik Ora Good Cat kini di Malaysia
Oleh AFIFI HAFIZ MOHD NOR

28 November 2022, 7:59 pm
SUBANG JAYA – Great Wall Motors (GWM) telah melancarkan kereta elektrik pertamanya menerusi Ora Good Cat untuk pasaran Malaysia pada harga bermula RM139,800.
Menurut Presiden GWM Asean, Zhang Jia Ming, dua varian ditawarkan ialah ORA Good Cat 400 Pro dan ORA Good Cat 500 Ultra.
Katanya, model itu tampil dengan rekaan retro moden yang direka oleh bekas pereka Porsche, Emanuel Delta.
“Apa yang menarik untuk varian tertinggi iaitu 500 ULTRA mempunyai tempat duduk pemandu yang boleh mempunyai ciri-ciri mengurut, selain mempunyai bumbung panoramik.
“ORA Good Cat akan ditawarkan dalam dua pilihan kapasiti bateri lithium-ion phosphat 47.8kWh dan Ternary Lithium berkapasiti 63.1kWh yang masing-masing untuk varian 400 PRO serta 500 ULTRA,” katanya.
Tambahnya, proses mengecasnya bateri lithium-ion phosphat memerlukan masa kira-kira 46 minit untuk kapasiti 0 hingga 80 per. – KOSMO! ONLINE


Datuk Lee Chong Wei sambut anak ketiga
Oleh KOSMO!

28 November 2022, 7:13 pm
PETALING JAYA – Legenda badminton negara, Datuk Lee Chong Wei hari ini menyambut kelahiran anak ketiganya bersama isteri Datin Wong Mew Choo.
Chong Wei, 40, menerusi laman Facebooknya, berkongsikan khabar gembira tersebut bersama peminat selain menamakan bayinya itu sebagai Anson.
Terdahulu, Chong Wei dan Mew Choo berkahwin pada 9 Nov 2012, dikurniakan anak pertama Kingston Lee, yang kini berusia sembilan tahun dan Terrance Lee, 7.
“Welcome. Third single. Much thanks to my lovely wife for all the sacrifice (Selamat datang. Perseorangan ketiga. Terima kasih tidak terhingga buat isteri tercinta atas segala pengorbanan),” jelasnya Chong Wei dalam hantarannya hari ini.
Sebelum ini, bekas pemaian badminton nombor satu dunia itu telah mengumumkan persaraannya daripada sukan badminton atas faktor kesihatan.
Dalam pada itu, Mew Choo yang juga bekas pemain perseorangan wanita negara mengambil keputusan bersara pada 2011 selepas beberapa siri kecederaan yang melandanya. – KOSMO! ONLINE.


Piala Dunia: Cameroon buat ‘kerja gila’, ikat Serbia 3-3
Oleh MEJA SUKAN KOSMO!

28 November 2022, 8:10 pm
DOHA – Pasukan Cameroon berjaya mempamerkan kebangkitan dramatik untuk mengikat wakil Eropah, Serbia selepas meraih keputusan 3-3 pada aksi Kumpulan H saingan Piala Dunia 2022 sebentar tadi.
Pada aksi di Stadium Al Janoub itu, skuad Serbia membariskan kesebelasan terbaik dengan menyenaraikan beberapa pemain bertaraf bintang seperti Sergei Milinkovic-Savic, Dusan Tadic dan Aleksandr Mitrovic.
Namun, pasukan dari benua Afrika itu terlebih dahulu memecah kebuntuan hasil jaringan yang dilakukan pemain pertahanan, Jean-Charles Castelletto pada minit ke-29 menerusi gerakan set-piece.
Tersentak dengan gol tersebut, Serbia memperkemaskan jentera serangan dan berjaya meraih gol penyamaan pada minit ke-45 juga menerusi sepakan percuma yang diambil oleh Tadic.
Serbia memastikan dapat menutup aksi babak pertama dengan langkah kanan selepas meledak gol kedua pada masa kecederaan hasil penyudah menarik oleh Milinkovic-Savic.
Bersambung pada babak kedua, skuad The Eagles terus mengganas kali ini meraih gol menerusi gerakan cantik yang berjaya disudahkan oleh Mitrovic pada minit ke-53.

Detik kebangkitan Cameroon bermula apabila kemasukan penyerang berpengalaman, Vincent Aboubakar yang tidak menunggu lama untuk merapatkan kedudukan menjadi 2-3 pada minit ke-65.
Jaringan tersebut menyuntik semangat Cameroon dan berjaya menjaringkan gol penyamaan hasil penyudah Eric Choupo-Moting berselang tiga minit kemudian.
Kedua-dua pasukan saling berbalas serangan tetapi keputusan 3-3 kekal sehingga tamat perlawanan. – KOSMO! ONLINE


Restoran kari di Britain mungkin terpaksa gulung tikar
Oleh KOSMO!

28 November 2022, 7:30 pm
LONDON – Restoran-restoran yang menyediakan masakan kari India di Britain berdepan  kenaikan harga bahan mentah sehingga sebahagiannya terpaksa ditutup, lapor akhbar Daily Mirror semalam.
Banyak restoran kari ditutup kerana pelanggan semakin sedikit, manakala peningkatan kos harga borong menjadikan perniagaan tersebut semakin sukar di Britain.
Satu daripada empat restoran India yang menyediakan masakan kari telah ditutup sejak tahun 2007 dan yang tinggal dan masih beroperasi pula terus bergelut untuk bertahan ketika krisis peningkatan kos sara hidup di negara tersebut.
Pemilik Restoran Everest Inn, di Blackheath, London, Yadav Bhandari berkata kepada Daily Mirror: “Harga segala-galanya telah meningkat. Kos untuk membuat hidangan melambung tinggi. Tenaga, ramuan dan tenaga kerja semuanya menelan belanja yang jauh lebih tinggi”.
Dalam pada itu, Salim Chowdhury yang merupakan pemilik Restoran Coriander di Harrow, London Utara selama sedekad telah menyaksikan kenaikan bil gas daripada £2,500 (RM13,492) sebulan kepada £6,900 (RM37,238) dan bil elektriknya daripada £1,000 (RM5,396) kepada £1,912 (RM10,318).
Bagaimanapun, ketika restoran itu cuba untuk menaikkan harga menu makanan sebanyak 15 peratus, orang ramai mengeluh dengan tindakan tersebut.

Menurut Chowdhury: “Ini bukan tentang menjana wang, ini tentang bertahan. Ia bertujuan untuk mengelak daripada menghadapi kesukaran.”
Dia telah menggunakan wangnya sendiri sebanyak £10,000 (RM53,968) untuk perniagaan restoran tersebut dan menambah: “Saya tidak tahu berapa lama saya boleh melakukannya.”
Azad Hussain yang mengendalikan restoran Koloshi di Cheltenham selama sedekad berkata, setiap minggu, harga barangan akan naik kerana dia pernah membeli sekotak mentega dengan harga £22 (RM118.73) tetapi ia kemudian meningkat kepada £40 (RM215.87).
Dia mempunyai ramai rakan dalam industri itu yang kini menghadapi kesukaran sehinggakan semangat kakitangan sangat rendah dan pemilik restoran turut berdepan masalah untuk mengupah pekerja. – Agensi


Wartawan AS kritik Qatar asingkan pemeriksaan keselamatan lelaki dan wanita
Oleh KOSMO!

28 November 2022, 8:30 pm
JAKARTA – Seorang wartawan wanita program berita Fox Sports menjadi sasaran kecaman netizen selepas mengkritik proses pemeriksaan keselamatan di Piala Dunia Qatar yang mengasingkan antara penonton lelaki dan wanita, lapor program berita Liputan6 semalam.
Jenny Taft  yang membuat liputan acara bola sepak di Doha itu sebelum itu berkongsi pengalamannya bertugas pada kejohanan tersebut.
Menurut laman berita Middle East Eye, Taft memasuki Stadium Al Rayyan melalui pintu keselamatan khusus untuk wanita ketika membuat liputan perlawanan pasukan Amerika Syarikat (AS) menentang  Wales minggu lalu.
“Saya perlu melalui pos pemeriksaan keselamatan yang dikhususkan untuk wanita sahaja. Entah bagaimana saya tidak merasa hebat mengenainya,” kata Taft dalam video yang dikongsikan.
Video tersebut menjadi tular dengan ramai netizen mengkritik tindakan Taft yang dianggap tidak sopan dan tidak menghormati Qatar selaku tuan rumah Piala Dunia 2022.
“Keimanan mereka, keimanan kepada agama mereka. Seorang wanita tidak ingin badannya diperiksa oleh seorang lelaki,  manakala seorang lelaki juga tidak mahu diperiksa oleh seorang (pengawal) wanita.

“Jenny, sila berhati-hati dan jaga sikap berat sebelah dan curiga anda,” kata seorang wartawan wanita dari Qatar, Lama. – AGENSI


Pengemis elektronik didenda 50,000 riyal di Arab Saudi
Oleh KOSMO!

28 November 2022, 6:30 pm
RIYADH – Meminta bantuan kewangan di media sosial merupakan satu kesalahan dan akan didenda sebanyak 50,000 riyal (RM59,575) atau penjara sehingga enam bulan di Arab Saudi, lapor laman berita Gulf News semalam.
Menurut seorang peguam, Sara Al Harbi kepada stesen televisyen Al Ekhbariya di Arab Saudi, meminta bantuan dengan menggunakan pendekatan itu dikenali sebagai ‘pengemis elektronik’.
Beliau berkata, perbuatan seperti itu boleh dianggap mengemis.
“Pengemis dan orang yang menolongnya berdepan hukuman penjara enam bulan atau denda 50,000 riyal. Denda dua kali ganda jika mengulangi perbuatan itu,” tambahnya.
Pesalah asing berdepan pengusiran selepas menjalani hukuman dan dilarang memasuki  Arab Saudi pada masa hadapan.
Pada tahun lepas, negara monarki itu melancarkan platform tajaan kerajaan Ihsan (Amal) yang membolehkan bakal dermawan-dermawan membuat derma melalui aplikasi telefon pintar dan memilih kategori bantuan pilihan mereka. – Agensi


NASA dedah warna sebenar Planet Pluto
Oleh KOSMO!

28 November 2022, 8:02 pm
WASHINGTON – Pentadbiran Aeronautik dan Angkasa Lepas Kebangsaan (NASA) menyiarkan imej warna sebenar Planet Pluto di laman Instagram. Laman berita Wion News semalam melaporkan bahawa gambar itu dirakam daripada misi New Horizons.
“Jasad planet kecil (Pluto) Sabtu (kelmarin),” demikian keterangan pada gambar yang dimuat naik itu.
Tambah keterangan sama,  gambar itu dirakam pada jarak 35,445 kilometer dari Planet Pluto. Ia  turut mendedahkan glasier besar Pluto  yang terbentuk daripada gas nitrogen dan metana  serta dikenali sebagai ‘jantung’.
Planet itu dianggap mengandungi bahagian dalaman berbatu dan berkemungkinan mempunyai lautan di bawah permukaan, manakala permukaannya dilitupi  ais yang terdiri daripada air, metana dan nitrogen.
Menurut NASA, permukaan Pluto berkawah, berwarna putih dan sawo matang serta merah keperangan.
‘Jantung’ separa yang boleh dilihat itu berwarna putih manakala warna sawo matang dan putih berada di bahagian atas gambar bagi menggambarkan permukaan merah coklat.

Meskipun sebelum ini disenaraikan sebagai planet kesembilan dalam sistem suria, Pluto diturun taraf dan dikategorikan semula sebagai planet kerdil pada 2006 kerana ia tidak memenuhi kriteria planet bersaiz penuh. – Agensi


Peminat bola sepak Maghribi merusuh di Brussels
Oleh KOSMO!

28 November 2022, 9:00 pm
BRUSSELS – Rusuhan dalam kalangan peminat bola sepak tercetus di jalan-jalan utama di Brussels malam kelmarin, ketika perlawanan Piala Dunia Qatar berlangsung antara pasukan Belgium dan Maghribi, lapor akhbar The Sun.
Polis melepaskan tembakan meriam air dan gas pemedih mata ke arah kumpulan peminat bola sepak yang menyalakan mercun, menterbalikkan kereta serta membakar skuter.
Kira-kira 100 anggota polis rusuhan dikerah bagi mengawal kekacauan di pusat bandar selepas perlawanan bola sepak itu yang menyaksikan pasukan Belgium kalah 0-2 kepada  Maghribi di Qatar.
Rakaman video menunjukkan kebakaran berlaku di tengah jalan raya dengan perusuh memecahkan cermin sebuah kereta dan menterbalikkan kenderaan itu.
Dalam klip video lain pula, polis dilihat memegang meriam air ketika peminat bola sepak menyalakan mercun serta membaling batu-bata ke arah kereta.
Sebilangan penyokong Maghribi pula dilihat mengibar dan memakai bendera negara itu sambil berlari di jalanan.

“Polis bergerak masuk selepas seorang individu cedera pada bahagian muka,” kata jurucakap polis Brussels, Ilse Van de Keere.
Datuk Bandar Brussels, Philippe Close menyelar rusuhan itu dan memberi amaran agar orang ramai tidak pergi ke pusat bandar selain memberitahu bahawa beliau memberi arahan kepada polis untuk membuat tangkapan.
“Polis telah bertindak dengan keras  justeru, saya menasihatkan para penyokong (bola sepak) agar tidak memasuki kawasan pusat bandar.
“Polis terpaksa melakukan apa yang perlu bagi menjamin ketenteraman awam,” tegasnya.
Ketegangan dilaporkan mula tercetus  perlawanan kelmarin bermula ketika mercun dilempar berhampiran stesen kereta api Brussels-South. Namun, tidak dapat dijelaskan punca yang mencetuskan rusuhan itu.
Kemenangan pasukan Maghribi merupakan kekecewaan terbesar peminat Belgium.Ia diraikan oleh pendatang-pendatang dari Maghribi yang menetap di bandar-bandar di Belgium. – Agensi


Ulas sukan seakan beri ceramah agama
Oleh MUHAMMAD HAIKAL RAMLI

28 November 2022, 4:40 pm
PETALING JAYA – Gelagat seorang pengulas sukan yang mengulas salah satu perlawanan bola sepak Piala Dunia Qatar 2022 mengundang pelbagai reaksi orang ramai.
Seperti pengkongsian di media sosial @abangMisai, memaparkan aksi pengulas tersebut yang dilihat bersungguh-sungguh mengulas perlawanan yang sedang berlangsung.
Lebih menghiburkan, ulasan yang diberikan adalah di dalam bahasa Arab ditambah pula dengan semangat yang luar biasa.
Susulan itu, rata-rata orang ramai meninggalkan pelbagai reaksi dan menyifatkan penyampaian berkenaan seperti sedang menyampaikan khutbah atau ceramah agama.
“Jangan pula ada yang tadah tangan masa dia tengah mengulas sukan, yelah dengar pun macam doa” komen seorang pengguna.
“Ini kalau siapa yang tidak faham bahasa Arab terus insaf masa tengok bola, ingatkan pengulas sedang baca khutbah rupanya sedang berdoa,” kata seorang lagi pengguna.

“Mesti terasa macam dengar khutbah atau kena ruqyah kalau tengok yang pengulas Arab kan. Masa itu juga rasa hendak bertaubat,” ujar seorang pengguna.
Dalam pada itu, terdapat juga segelintir yang berpendapat bahawa ia adalah peluang keemasan untuk mempelajari bahasa asing.
“Sebab itu kita kena belajar bahasa Arab, hendak baca al-Quran pun senang, hendak tengok bola pun faham kalau pengulas dari Arab,” tulis pengguna itu.
Setakat ini, perkongsian video berkenaan telah meraih sebanyak lebih 400,000 tontonan dengan 35,200 tanda suka dan 1,880 perkongsian. – KOSMO! ONLINE


Kontraktor maut, anak parah tragedi tukar tayar
Oleh DIYANATUL ATIQAH ZAKARYA

28 November 2022, 5:52 pm
JASIN – Seorang kontraktor maut manakala anaknya parah selepas dirempuh sebuah lori ketika sedang menukar tayar kereta di Kilometer 179.3 Lebuh Raya Utara-Selatan (arah selatan) di Jasin, di sini pagi tadi.
Dalam kejadian kira-kira pukul 9.30 pagi itu, mangsa, Khaidzir Zainuddin, 59, disahkan meninggal dunia di lokasi. Anaknya, Muhammad Ashraf, 22, mengalami patah tulang rusuk dan dikejarkan ke Hospital Tangkak, Johor untuk mendapatkan rawatan lanjut.
Ketua Polis Daerah Jasin, Deputi Superintendan Mispani Hamdan berkata, sebelum kejadian dua beranak itu yang menaiki kereta jenis Mercedes Benz dalam perjalanan dari Kuala Lumpur ke Pengerang, Johor.
Jelasnya, bagaimanapun tayar kereta tersebut tiba-tiba pancit dan mangsa telah berhenti di tepi jalan sebelah kiri untuk menukar tayar.
“Sebuah lori tunda turut berhenti bagi membantu mangsa dan dua lagi kenderaan peronda Plus berhenti di hadapan kereta Mercedes Benz berkenaan.
“Setelah kerja-kerja menukar tayar selesai dan mangsa sedang berkemas, tiba-tiba datang sebuah lori Nissan Hicom dari arah belakang melanggar lori tunda berkenaan, menyebabkan ia terlajak dan melanggar dua beranak itu yang sedang berada di bonet kereta mereka,” katanya.

Ujarnya, akibat kemalangan itu, dua beranak itu telah tercampak ke tepi lebuh raya, manakala pemandu lori tunda terbabit mengalami kecederaan di bahagian muka selepas dikatakan terperosok di bawah lori berkenaan.
“Mayat mangsa telah dibawa ke Unit Forensik Hospital Jasin untuk proses bedah siasat, manakala pemandu lori tunda terbabit dibawa ke Hospital Tangkak untuk rawatan lanjut.
“Pemandu lori Nissan Hicom berusia 37 tahun telah ditahan untuk ujian air kencing dan sampel darah bagi mengesan kandungan dadah serta alkohol dalam darah,”katanya.
Katanya, kes disiasat mengikut Seksyen 41(1) Akta Pengangkutan Jalan 1987.
Terdahulu, satu nahas membabitkan sebuah bas ekspres dan treler turut berlaku di kilometer sama, namun di laluan menuju arah utara pada pukul 3.55 awal pagi tadi.
Seramai 16 daripada 27 penumpang warga Singapura dilaporkan mengalami kecederaan ringan. – KOSMO! ONLINE


Ramai teruja Sultan Brunei pandu kereta sendiri
Oleh KOSMO!

28 November 2022, 5:04 pm
PETALING JAYA – Meskipun pernah dinobatkan sebagai salah seorang individu terkaya di dunia, namun sikap merendah diri yang selalu ditonjolkan oleh pemimpin dunia ini sering kali menjadi perhatian.
Terbaharu, Sultan Brunei, Sultan Hassanal Bolkiah yang mengadakan lawatan pengukuhan hubungan bersama Malaysia hari ini telah mencemar duli memandu sendiri kereta ketika disambut di Pangkalan Tentera Udara Malaysia Subang (TUDM) hari ini.
Ia juga merupakan pertemuan pertama baginda bersama Perdana Menteri, Datuk Seri Anwar Ibrahim selepas dilantik sebagai Perdana Menteri Ke-10 Malaysia.
Menjadi tumpuan apabila Sultan Hassanal berkenan memandu sendiri kenderaan yang dinaiki bersama anakanda Pengiran Muda ‘Abdul Mateen dan Anwar dari Pangkalan TUDM ke perkarangan Kompleks Seri Perdana pada pukul 12.25 tengah hari.
Orang ramai yang menyaksikan peristiwa bersejarah itu rata-rata teruja lantaran melihat sendiri sikap rendah diri baginda yang merupakan pemimpin tertinggi Brunei.
“Sebelum ada lihat baginda memandu sendiri kereta mewah beliau tetapi dalam YouTube sahaja, kali ini dapat lihat di negara kita pula.

“Hebat tuanku, masih kuat dan mampu memandu sendir. Baginda pun antara individu yang meminati kereta sport. Banyak koleksi baginda ada,” ujar Tinasugaren.
“Turun kapal terbang terus pandu sendiri, hebat tuanku. Perdana Menteri pun berada sebelah baginda.
“Harap hubungan antara dua negara nusantara ni berada dalam keadaan baik. Suka tengok hubungan dua pemimpin disegani dunia ini bertemu,” ujar Syamsul Fahmi. – KOSMO! ONLINE.


Wanita cemburu bakar bilik sewa teman lelaki
Oleh KOSMO!

28 November 2022, 6:00 pm
BANGKOK – Seorang wanita di pusat peranginan Thailand, Pattaya membakar bilik sewa teman lelakinya di sebuah apartmen selepas mendakwa dia menjalinkan hubungan sulit dengan wanita lain, lapor laman berita Thaiger semalam.
Kejadian berlaku pada pagi kelmarin, manakala api berjaya dipadamkan oleh anggota-anggota bomba yang bergegas ke tempat kejadian.
Menurut laman berita Pattaya News, bilik itu dipenuhi asap tebal ketika anggota-anggota bomba bertungkus lumus memadamkan kebakaran dalam tempoh kira-kira 10 minit dan bilik berkenaan turut mengalami kerosakan.
Pemuda berusia 33 tahun yang merupakan warga Thailand itu telah bercinta dengan pelaku kebakaran tersebut iaitu wanita berumur 25 tahun. Menurutnya, kekasihnya mabuk ketika bertindak membakar bilik sewanya.
Wanita itu kemudian ditahan di balai polis Nong Prue dan setakat ini masih belum diketahui dakwaan yang dikenakan ke atasnya. – Agensi


Kenyataan Abdul Hadi berbaur hasutan
Oleh KOSMO!

28 November 2022, 5:03 pm
PETALING JAYA – Kenyataan yang dibuat Presiden Pas, Tan Sri Abdul Hadi Awang disifatkan berbaur hasutan serta menghina institusi Raja-Raja Melayu dan wajar disiasat Polis Diraja Malaysia (PDRM), kata Pengerusi Pakatan Harapan (PH) Terengganu, Datuk Raja Kamarul Bahrin Shah Raja Ahmad.
Beliau melalui satu hantaraan di Facebooknya berkata, penulisan Abdul Hadi secara terbuka kelihatan derhaka apabila menuduh pihak Istana tidak berlaku adil dan seolah-olah membelakangkan undang-undang.
“Seterusnya kenyataan itu mencabar tindakan pihak Istana. Bukankah Islam menuntut kita menghormati dan taat serta tidak derhaka pada Ulil Amri sebagai ketua negara?
“Pihak berkuasa digesa segera menyiasat kenyataan Abdul Hadi mengikut Akta Hasutan kerana menghina institusi Raja-Raja Melayu,” katanya di sini hari ini.
Selain itu katanya, beliau percaya sindiran Abdul Hadi yang turut dikecam ramai itu merujuk kepada penubuhan Kerajaan Perpaduan pimpinan Perdana Menteri, Datuk Seri Anwar Ibrahim, yang dilantik Yang di-Pertuan Agong dengan perkenan Majlis Raja Raja Melayu baru-baru ini.
“Jika beliau tidak berpuas hati beliau sepatutnya boleh mengambil tindakan undang undang melalui mahkamah dan bukan menghina kuasa dan tindakan Istana secara terbuka.

“Bukankah pemimpin Melayu kerajaan bersultan sepatutnya berlaku tertib beradab serta bersopan apabila menerima cadangan Rajanya untuk kebajikan rakyat?,” ujarnya.
Terdahulu, Kosmo! Online melaporkan satu hantaran Abdul Hadi di media sosial mendapat perhatian ramai apabila dikatakan seolah-olah menyindir keputusan pelantikan Anwar sebagai Perdana Menteri ke-10. – KOSMO! ONLINE


Selari dengan pusat antara pertimbangan pilih PH – Wan Rosdy
Oleh NORHAFIZAN ZULKIFLI

28 November 2022, 4:34 pm
PEKAN – Pembentukan kerajaan negeri yang perlu turut selari dengan kerajaan pusat menjadi antara tiga pertimbangan utama dalam memutuskan kerjasama antara Barisan Nasional (BN) dan Pakatan Harapan (PH).
Menteri Besar Datuk Seri Wan Rosdy Wan Ismail berkata, selain itu faktor yang diambil kira ialah keupayaan gabungan untuk membawa kestabilan kepada kerajaan negeri dan kesejahteraan rakyat.
Katanya, pada masa sama kombinasi kerajaan negeri haruslah mencerminkan kemajmukan dan kepelbagaian yang menjadi kekuatan negeri Pahang.
“Menerusi rundingan yang diadakan BN Pahang berpendirian bahawa kerjasama antara blok merupakan satu pendekatan baharu yang mesti menjadi pilihan.
“Berdasarkan pertimbangan dan senario yang telah diperhalusi, BN mengambil keputusan membentuk kerajaan negeri bersama PH,” katanya dalam sidang akhbar di Bilik Gerakan Pejabat Tanah dan Daerah Pekan di sini hari ini.
Menurut Wan Rosdy, BN Pahang mempertimbangkan tiga perkara dalam rundingan yang diadakan secara bersama mana-mana blok parti sebelum mengambil keputusan membentuk kerajaan negeri.

Katanya, ia sekali gus membuktikan keterbukaan untuk bekerjasama dengan mana-mana blok sama ada PH atau pun Perikatan Nasional (PN) demi kebaikan rakyat.
Dalam pada itu Wan Rosdy turut menegaskan bahawa kerajaan negeri yang dibentuk itu adalah sebuah kerajaan yang mewakili dan akan berkhidmat untuk semua.
Katanya, buat masa ini, fokus utama kerajaan negeri adalah untuk memacu pertumbuhan ekonomi negeri ke arah yang lebih baik dan positif.
“Saya akan memastikan segala sentimen politik dan perbezaan ideologi dikesampingkan dan satu-satunya perkara yang menjadi keutamaan semua pihak pada ketika ini adalah kestabilan dan kemakmuran Pahang.
“Pasukan kerajaan negeri yang baru dibentuk ini akan sebaik mungkin memastikan Belanjawan 2023 yang telah diluluskan di Dewan Negeri Pahang pada penggal yang lalu dapat dilaksanakan dengan cemerlang,” katanya
Sementara itu mengulas mengenai perlantikan Exco negeri Pahang, Wan Rosdy memberitahu, setakat ini perkara terbabit masih dalam perbincangan dan akan cuba untuk menyelesaikannya dalam masa terdekat.
“Saya juga berharap bahawa blok Perikatan Nasional (PN) akan menjadi pembangkang yang sentiasa tegas, objektif dan mampu menjalankan fungsi semak dan imbang yang selayaknya,” ujarnya. – KOSMO! ONLINE


Nicole Kidman beli topi Hugh Jackman hampir RM500,000
Oleh KOSMO!

28 November 2022, 5:30 pm
NEW YORK – Pelakon terkenal, Nicole Kidman membuatkan penonton terkejut kerana dia membeli topi yang dipakai oleh aktor Hugh Jackman pada harga AS$100,000 (RM448,000) semasa majlis lelongan yang diadakan selepas persembahan muzikal Broadway di New York kelmarin.
Aktres Hollywood itu membeli topi yang ditandatangani oleh  Jackman, 54,  pada majlis lelongan yang diadakan selepas persembahan muzikal berjudul The Music Man. Jackman merupakan aktor berasal dari Australia iaitu negara kelahiran Kidman.
Kidman, 55, membeli topi itu bagi tujuan kebajikan kerana hasil lelongan tersebut akan disumbangkan kepada pertubuhan bukan kerajaan, Broadway Cares.
Dalam rakaman yang disiarkan di akaun Instagram Jackman, suara Kidman didengari membuat tawaran yang mengejutkan.
Dia juga bangkit dari tempat duduk dan menuju ke pentas serta memeluk aktor tersebut yang merupakan rakan lamanya sekali gus menerima tepukan daripada penonton.
“Nicole (Kidman) anda luar biasa! Kemurahan hati anda benar-benar menakjubkan. Terima kasih sahabat,” demikian menurut kenyataan Jackman dalam Instagram.

Perbuatan Kidman itu berlaku sebelum dia menerima Anugerah Pencapaian Sepanjang Hayat daripada Institut Filem Amerika Syarikat (AS) pada tahun depan.
Dia yang dibesarkan di Sydney akan menjadi warga Australia pertama menerima anugerah itu. – Agensi


Pusat hiburan tawar khidmat GRO diserbu
Oleh AZMI NORDIN

28 November 2022, 5:13 pm
KUALA LUMPUR – Kegiatan sebuah pusat hiburan beroperasi tanpa lesen yang juga menawarkan khidmat wanita pelayan pelanggan (GRO) terbongkar menerusi serbuan pihak polis di sebuah premis di Taman Usahawan Kepong, di sini, malam semalam.
Ketua Polis Daerah Sentul, Asisten Komisioner Beh Eng Lai berkata, serbuan menerusi Ops Noda itu dianggotai oleh sepasukan polis daripada Jabatan Siasatan Jenayah (JSJ) Ibu Pejabat Polis Kontinjen Kuala Lumpur dengan Bahagian Siasatan Jenayah Ibu Pejabat Polis (IPD) Sentul.
Katanya, serbuan pada pukul 11.15 malam itu dilakukan pada premis yang menjalankan perniagaan pusat hiburan tanpa lesen.
“Hasil dari serbuan telah menahan seorang lelaki tempatan berusia 28 tahun yang merupakan penjaga premis diikuti enam wanita warga asing berusia antara 28 hingga 37 tahun dipercayai bekerja sebagai GRO di pusat hiburan tersebut.
Mengulas lanjut, menurut Eng Lai, siasatan di tempat kejadian mendapati premis tersebut telah digunakan sebagai pusat hiburan dan menjalankan perniagaan tanpa lesen.
Jelasnya, dalam serbuan tersebut pihak polis turut merampas peralatan-peralatan audio yang digunakan bagi tujuan hiburan dan sekeping resit perniagaan.

“Susulan serbuan keatas premis tersebut, kes disiasat mengikut Seksyen 4(1) Akta Hiburan Wilayah Persekutuan Kuala Lumpur, Seksyen 55B Akta Imigresen, dan Seksyen 39b Peraturan Imigresen.
“Polis Kuala Lumpur menasihati orang ramai supaya sentiasa mematuhi undang-undang dan tindakan tegas berlandaskan undang-undang sedia ada akan diambil terhadap individu-individu yang melanggarnya,” katanya. – KOSMO! ONLINE.


Ismail Sabri enggan guna kenderaan kalis peluru semasa jadi PM
Oleh KOSMO!

28 November 2022, 6:05 pm
PETALING JAYA – Bekas Perdana Menteri, Datuk Seri Ismail Sabri Yaakob pernah menolak untuk menggunakan kenderaan kalis peluru yang disediakan oleh kerajaan untuk beliau.
Menurut bekas Pengarah Media dan Komunikasi Strategik Pejabat Perdana Menteri, Datuk Ruhaidini Abd. Kadir, sepanjang bergelar Perdana Menteri, Ismail Sabri lebih selesa menggunakan kenderaan pelbagai guna (MPV) yang digunakan pentadbiran terdahulu.
“Keputusan Perdana Menteri Ke-10, Datuk Seri Anwar Ibrahim menolak untuk menggunakan kenderaan rasmi (import) yang baharu bukan perkara luar biasa.
“Bahkan, Ismail Sabri juga enggan meluluskan permohonan untuk mengubahsuai pesawat khas (Perdana 1) bagi kegunaan rasmi Perdana Menteri.
“Ismail Sabri juga terus tinggal di rumah peribadi dan memilih untuk tidak berpindah ke Seri Perdana, meskipun kediaman rasmi Perdana Menteri telah indah diubahsuai,” katanya dalam satu hantaran di Facebook hari ini.
Semalam, Anwar memaklumkan beliau menolak untuk menggunakan sebuah kenderaan jenis Mercedes S600 yang disediakan untuk kegunaannya.

Menurutnya, kenderaan itu telah dibeli dan diperoleh oleh Jabatan Perdana Menteri (JPM) sebelum beliau memasuki Pejabat Perdana Menteri.
“Langkah tersebut diambil kerana saya tidak mahukan sebarang perbelanjaan baru dibuat ke atas saya.
Sebaliknya, saya telah membuat keputusan untuk menggunakan apa saja kenderaan sedia ada di pejabat untuk kegunaan harian,” kata Anwar. – KOSMO! ONLINE


BN sambut baik jika PH sokong BN di DUN Tioman – Wan Rosdy
Oleh NORHAFIZAN ZULKIFLI

28 November 2022, 4:47 pm
PEKAN – Kerjasama antara Barisan Nasional (BN) dan Pakatan Harapan (PH) dalam membentuk kerajaan negeri dilihat bakal menjadikan persaingan Pilihan Raya Umum ke-15 Dewan Undangan Negeri (DUN) Tioman lebih tertumpu antara BN dan juga Perikatan Nasional (PN).
Dalam tempoh sembilan hari lagi berkempen berkemungkinan kempen PH akan terarah bagi menyokong calon BN yang merupakan penyandang kerusi DUN Tioman iaitu Datuk Seri Mohd Johari Hussien.
Menteri Besar, Datuk Seri Wan Rosdy Wan Ismail berkata, meskipun tiada apa-apa perbincangan dilakukan lagi dengan PH, namun BN Pahang menyambut baik sekiranya PH mahu memberikan sokongan kepada BN dalam PRU15 DUN Tioman.
“Sebab kita sudah dalam satu blok, kita akan bincang. Kalau mereka boleh bagi laluan, lebih bagus,” katanya dalam sidang akhbar di Pejabat Daerah dan Tanah Pekan di sini hari ini.
Dalam pada itu Wan Rosdy berkata, gabungan BN dan PH dalam membentuk kerajaan negeri dijangka memberi kesan positif kepada BN dalam PRU15 DUN Tioman.
“Ini kerana dalam kerajaan negeri yang ada sekarang sudah ada PH, sebelum ini PH bertanding, BN bertanding. Kalaulah kita ada kesepakatan dalam perbincangan, lagi mudah untuk BN,” katanya.

Kerusi DUN Tioman menyaksikan pertandingan lima penjuru antara calon BN yang juga penyandang kerusi itu, Datuk Seri Johari Hussain; calon Bebas, Sulaiman Bakar; calon Parti Pejuang Tanah Air (Pejuang), Osman A. Bakar; calon PH, Mohd. Fadzli Mohd. Ramly; dan calon PN, Nor Idayu Hashim.
Mohd. Fadzli sebelum ini menyatakan kesediaan memberi laluan kepada calon BN jika diarahkan Majlis Presiden PH bagaimanapun tiada arahan rasmi dikeluarkan setakat ini.
Mohd. Johari pula sebelum ini menyambut baik kesediaan Mohd. Fadzli untuk memberikan laluan kepadanya, jika diarahkan pucuk pimpinan tertinggi parti. – KOSMO! ONLINE


Ketepikan ideologi dan sentimen politik – Pemangku Raja Pahang
Oleh ABDUL RASHID ABDUL RAHMAN

28 November 2022, 3:15 pm
PEKAN – Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah bertitah agar semua parti khususnya yang membentuk kerajaan baharu negeri dapat mengenepikan ideologi dan sentimen politik.
Baginda bertitah sebaliknya kerajaan baharu gabungan Barisan Nasional (BN) dan Pakatan Harapan (PH) meletakkan agenda pembangunan negeri dan kebajikan rakyat sebagai keutamaan.
“Kini bukan lagi masa untuk berpolitik, cukup-cukuplah.
“Pilihan raya telah tamat kerajaan negeri telah dibentuk sekarang, masa untuk bekerja,” titah baginda pada istiadat pengurniaan surat cara pelantikan dan mengangkat sumpah Menteri Besar Pahang di Balairung Seri Istana Abu Bakar di sini hari ini.
Dalam pada itu baginda mengingatkan semua pihak agar tidak mempolitikkan isu bangsa dan agama apatah lagi dalam sebuah negara yang berbilang kaum dan agama.
Justeru baginda mengingatkan semua wakil rakyat agar berpegang teguh dan menghayati lima prinsip rukun negara serta mengingati susah payah pejuang dan pemimpin terdahulu membina negara dan negeri.

“Jangan kerana ideologi dan kepentingan politik, kita gadaikan pembangunan dan kemajuan yang telah mula, kita rasa.
“Sudah 65 tahun merdeka kita seharusnya mula berlari laju, bukan lagi merangkak, mencari rentak, jangan kerana, politik yang tidak matang, kita semua ke belakang,” titah baginda.
Sementera itu Tengku Hassanal bertitah agar semua wakil rakyat yang dipilih hendaklah membetulkan niat dan jangan menjadi wakil rakyat untuk mencipta kekayaan diri dan untuk dihormati sedangkan amanah diberi dikhianati.
Baginda bertitah agar semua wakil rakyat rajin bekerja, turun ke kawasan dan kampung, sentiasa melihat apa yang perlu dijaga.
Baginda juga tidak mahu segala proses birokrasi bertimbun-timbun sehingga rakyat sukar menemui wakil rakyat mereka.
“Menjadi wakil rakyat, bukanlah gah pada gelaran yang berhormat, tetapi harus diingat anda menjadi wakil untuk membawa dan menyelesaikan masalah setempat.
“Ingat, saya sendiri akan sentiasa membuat ‘spot check’ dan turun ke lapangan bertemu dengan rakyat di luar sana.
“Janganlah pula, kerana tahu saya turun, baru hendak tunjuk muka, saya tahu, mana yang bekerja dan mana yang tidak bekerja,” ujarnya. – KOSMO! ONLINE


Hujan berterusan di empat negeri bermula Khamis
Oleh FLORINA DERIS

28 November 2022, 3:20 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan berterusan tahap waspada melibatkan empat negeri bermula khamis sehingga 3 November ini.
MetMalaysia memaklumkan negeri-negeri yang terlibat ialah Kelantan, Terengganu, Pahang dan Sabah.
“Di Pantai Timur, amaran waspada dikeluarkan membabitkan Kelantan (Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai), Pahang (Jerantut, Kuantan dan Pekan) serta di Terengganu.
“Selain itu, amaran sama turut dikeluarkan di negeri Sabah yang meliputi kawasan Telupid, Kinabatangan, Beluran, Sandakan dan Kudat,” katanya menerusi satu kenyataan hari ini.
Pada masa sama, ribut petir berserta hujan lebat dan angin kencang masih dijangka berlaku di negeri-negeri lain Semenanjung serta pedalaman Sarawak pada sebelah petang dan awal malam.
Justeru itu, orang awam juga boleh mendapatkan maklumat cuaca yang terkini menerusi portal laman web rasmi www.met.gov.my, aplikasi myCuaca dan semua laman media rasmi MetMalaysia. – KOSMO! ONLINE


Pemain salahkan pengadil tutup kelemahan sendiri
Oleh KOSMO!

28 November 2022, 3:59 pm
PETALING JAYA – “Pemain bola (sepak) yang tidak menang kekadang (kadangkala) menyalahkan pengadil bagi menutup kelemahan diri untuk meredakan penyokong”.
Demikian nukilan ringkas bekas pemimpin Pas, Datuk Mohd. Khairuddin Aman Razali dalam satu hantaran di laman Facebook hari ini.
Kenyataannya itu namun dipercayai bukan merujuk kepada aksi Piala Dunia, sebaliknya berhubung perkembangan politik semasa.
Terdahulu, Presiden Pas, Tan Sri Abdul Hadi Awang terlebih dahulu menulis tentang kemenangan dan masa kecederaan dalam sukan bola sepak.
Abdul Hadi dalam tulisan yang disiarkan sebuah portal berita mengulas tentang perlawanan bola sepak yang menurut beliau ditetapkan pelbagai peraturan.
Antaranya masa kecederaan akan ditambah apabila benar-benar berlaku kecederaan, kerana ingin menguruskan pihak yang tercedera untuk mendapat rawatan segera atau yang tercedera itu dikeluarkan daripada padang.

“Padahal keputusannya sudah ada kemenangan pada satu pihak, ada mata dan golnya, tiba-tiba pengadilnya menambah masa juga untuk memberikan peluang kepada yang nyata sudah kalah supaya mereka dapat meraih kemenangan juga dengan apa cara sekalipun, yakni masanya dicederakan oleh si pengadil,” kata Abdul Hadi. – KOSMO! ONLINE


Polis tahan tiga suspek kes samun dan tetak di Pasar Parit Buntar
Oleh ASLIZA MUSA

28 November 2022, 4:26 pm
IPOH – Tiga suspek kes samun dan tetak seorang peniaga menggunakan parang dan pedang dalam kejadian di Pasar Parit Buntar semalam berjaya ditangkap polis.
Suspek berusia antara 47 hingga 63 tahun itu diberkas sepasukan anggota Ibu Pejabat Polis Daerah (IPD) Kerian yang sedang melakukan rondaan sekitar pukul 4 petang.
Ketua Polis Perak, Datuk Mohd. Yusri Hassan Basri berkata, semasa rondaan dijalankan, pihak polis telah terserempak sebuah kereta jenis Proton Waja yang dipandu seorang lelaki dalam keadaan mencurigakan.
Katanya, kereta itu kemudiannya diekori hingga sampai di lokasi kejadian apabila tiga lelaki bersenjatakan parang dan pedang meluru masuk ke dalam kenderaan berkenaan.
“Pihak polis segera menyerbu kereta suspek untuk menahan mereka. Suspek yang terkejut bertindak melibas pedang dan cuba melanggar anggota untuk melarikan diri.
“Dalam usaha mempertahankan diri dan menghentikan kenderaan dinaiki suspek, anggota terpaksa melepaskan tembakan yang membawa kepada tangkapan tiga daripada empat suspek,” katanya dalam kenyataannya di sini hari ini.

Menurut beliau, kumpulan suspek itu sebelum kejadian telah merompak dan menetak pemborong dan pembekal sayur berusia 51 tahun hingga lelaki itu cedera parah di pergelangan tangan kanan.
Katanya, suspek turut merampas seutas rantai leher mangsa dengan anggaran kerugian bernilai RM15,000.
“Hasil soal siasat terhadap ketiga-tiga suspek mendapati mereka melakukan rompakan menggunakan kenderaan dan modus operandi sama sebanyak 11 kali.
“Semakan rekod lampau juga mendapati mereka memiliki rekod bersabit kes dadah dan jenayah selain ujian saringan air kencing positif dadah jenis methamphetamine dan morfin,” katanya. – KOSMO! ONLINE


Sultan Brunei pandu sendiri kereta bawa Anwar ke Putrajaya
Oleh KOSMO!

28 November 2022, 3:54 pm
PUTRAJAYA – Sultan Brunei, Sultan Hassanal Bolkiah berkenan memandu sendiri kereta untuk membawa Perdana Menteri, Datuk Seri Anwar Ibrahim ke Seri Perdana sempena lawatan khas baginda ke Malaysia hari ini.
Terdahulu, Anwar menyambut keberangkatan tiba Sultan Hassanal Bolkiah serta delegasi Brunei di Pangkalan Tentera Udara Diraja Malaysia (TUDM) kira-kira pukul 11.40 pagi.
Sejurus tiba, baginda diberikan tabik hormat perbarisan daripada Tentera Darat Malaysia yang diketuai Mejar Mohd Faudzi Che Hashim.
Turut hadir menyambut keberangkatan tiba baginda ialah Ketua Setiausaha Negara, Tan Sri Mohd. Zuki Ali.
Dalam lawatan itu, Anwar akan meraikan Sultan Hassanal Bolkiah selain Duli Yang Teramat Mulia Paduka Seri Pengiran Muda ‘Abdul Mateen serta rombongan dalam satu majlis santapan tengah hari.
Lawatan Sultan Brunei ke Malaysia merupakan pertama kali diadakan selepas Anwar dilantik sebagai Perdana Menteri Ke-10 pada 24 November lalu.

Lawatan terakhir Paduka Seri Baginda ke Kuala Lumpur ialah pada 4 hingga 6 Mac 2019 iaitu untuk menghadiri Rundingan Pemimpin Tahunan ke-22 antara Malaysia dan Brunei Darussalam. – KOSMO! ONLINE


OKU lindungi anak daripada hujan undang sebak
Oleh MUHAMMAD HAIKAL RAMLI

28 November 2022, 3:28 pm
PETALING JAYA – Tindakan seorang lelaki kurang upaya (OKU) yang melindungi anaknya daripada ditimpa hujan sebelum memasuki kereta undang sebak orang ramai.
Perkongsian video melalui akaun TikTok @sitilatifahmutalib yang dipercayai isteri kepada lelaki tersebut memaparkan tindakan suaminya dengan penuh kasih sayang melindungi anak mereka daripada kebasahan ditimpa hujan.
Video sayu tersebut lengkap dengan kapsyen yang ditulis ‘Jika nanti di akhirat Allah tanya siapa manusia di dunia yang paling baik padaku, terima kasih suami selalu menjaga anak dan isteri dengan cukup baik. Aku cinta kamu’.
Susulan itu, video tersebut telah tular dan mendapat pelbagai respon daripada orang ramai yang majoritinya terharu dan memuji tindakan lelaki tersebut yang sentiasa melindungi anaknya biarpun tidak mempuyai fizikal yang ‘normal’ seperti orang lain.
“Untungnya awak dapat suami yang sangat baik. Kurang di mata orang, hero di mata isteri dan anak-anak,” komen seorang pengguna TikTok.
“Betapa berharapnya saya untuk mendapat suami yang meletakkan anak dan isteri sebagai keutamaan, awak sangat beruntung kakak, bertuah sangat dapat suami macam ini,” komen pengguna TikTok yang lainnya.

“Suami dari syurga, Allah turunkan dia untuk awak, kakak, untuk melindungi keluarga kecil awak dan sempurnakan hidup awak sebagai seorang isteri,” komen seorang pengguna TikTok.
Sementara itu, terdapat juga orang ramai terutamanya golongan isteri berharap para suami di luar sana mencontohi perbuatan lelaki tersebut dan aplikasikan dalam rumah tangga masing-masing.
“Sedangkan suami yang sihat walafiat belum tentu hendak jaga anak begitu, asyik tiada masa sahaja,” tulis pengguna TikTok itu.
“Para suami boleh belajar dengan abang ini tengok macam mana dia tunjukkan kasih sayang kepada anak-anak, jangan asyik keluar dengan kawan sahaja, isteri dan anak-anak adalah nombor satu,” tulis pengguna yang lainnya.
Setakat ini, perkongsian video yang tular itu telah meraih lebih 200,00 tontonan, 23,600 tanda suka dengan 247 perkongsian dan dihujani dengan pelbagai komen positif daripada orang ramai. – KOSMO! ONLINE


Kereta lama milik Anwar Ibrahim tular
Oleh KOSMO!

28 November 2022, 3:38 pm
PETALING JAYA – Sebuah kereta lama milik Perdana Menteri, Datuk Seri Anwar Ibrahim kini menjadi tular di media sosial terutamanya Facebook apabila dua keping gambar menyaksikan figura itu memandu bersama isterinya dikongsi orang ramai.
Kereta jenama Volkswagen Beetle berwarna hijau gelap itu dikatakan milik Perdana Menteri yang sudah lama disimpan, namun masih berada dalam keadaan baik.
Kereta yang dipercayai dikeluarkan sekitar tahun 1960-an itu dikatakan salah satu koleksi Perdana Menteri dan merupakan antara kereta yang paling digemari beliau.
Menerusi perkongsian di Facebook Kereta Sebelum Tahun 2000, menyaksikan dua keping gambar yang diambil melalu foto Amirul Ihsan menunjukkan Anwar bersama isterinya Datin Seri Dr. Wan Azizah Wan Ismail menggunakan kereta tersebut untuk bersiar-siar.
Rata-rata pengguna media sosial turut memuji Perdana Menteri Ke-10 itu kerana pandai menjaga kereta klasik walaupun sudah lama, namun kelihatan masih tegap dan baharu.
“Perdana Menteri pun masih simpan lagi kereta klasik dia, masih nampak baharu. Suka tengok kemesraaan pasangan pemimpin kita ni,” kata Zaidah Jaafar.

“Orang kalau dah sayang kereta ni dia punya jaga bukan biasa-biasa. Katanya kereta ini Datuk Seri masih simpan dan masih juga digunakan sehingga sekarang.
“Perdana Menteri juga rupanya suka dengan kereta klasik, tahniah Datuk Seri, semoga memerintah Malaysia dengan berjaya hendaknya,” kata Hisham Muda. – KOSMO! ONLINE


‘Tolong kami cari abang dah hilang seminggu’
Oleh NOR AINNA HAMZAH

28 November 2022, 4:09 pm
KUALA PILAH – Sebuah keluarga di Kampung Gunung Pasir, di sini sedang mencari salah seorang ahli keluarga mereka, Abu Zahrin A. Hassan, 67, yang disedari hilang sejak hampir seminggu lalu di rumah pusaka mereka.
Adik bongsu warga emas berkenaan, Norliza Abu Hasan, 53, yang bekerja sebagai penjawat awam berkata, dia menyedari ketiadaan abangnya itu selepas memanggil berulang kali untuk makan malam selepas solat Isyak.
Menurutnya, setiap kali waktu makan malam, abangnya yang tinggal di rumah pusaka terletak bersebelahan akan datang untuk makan.
Ujarnya, pada malam kejadian, dia berasa curiga abangnya masih tidak muncul untuk makan di rumah tidak seperti biasa sekitar pukul 7 malam.
“Bila tengok ke dalam rumah, abang tiada. Kami sekeluarga, anak-anak abang serta penduduk kampung sudah puas mencari, namun tidak berhasil.
“Selepas tempoh 24 jam kehilangan, saya membuat laporan polis. Sebelum ini abang tak pernah hilang dari rumah, pergi ke mana pun abang akan tetap pulang.

“Dia memang sudah dikenali penduduk kampung dan kalau penduduk nampak abang berjalan kaki dengan tongkat di sekitar kampung atau di Pekan Kuala Pilah, mereka akan menghantar abang pulang,” katanya ketika ditemui di Kampung Gunung Pasir, di sini hari ini.
Mengulas lanjut, katanya, seluruh keluarga bimbang dengan keadaan warga emas tersebut lebih-lebih lagi sudah seminggu kehilangannya. – KOSMO! ONLINE


Bola sepak rasmi Piala Dunia lambang kebanggaan Daerah Madiun, Indonesia
Oleh KOSMO!

28 November 2022, 4:20 pm
MEDAN – Ketua Daerah Madiun, Ahmad Dawami menyatakan bola sepak rasmi yang digunakan pada pusingan akhir Piala Dunia di Qatar adalah sumber kebanggaan bagi rantau Madiun, Indonesia sekali gus memberikan rangsangan kepada ekonomi tempatan sejak 2020, lapor Al Jazeera pada Isnin.
Menurut portal berita itu, Al Rihla iaitu bola sepak rasmi untuk kejohanan itu dihasilkan di Kabupaten Madiun, wilayah Jawa Timur oleh syarikat PT Global May dengan kerjasama pengeluar barangan sukan, Adidas.
Pengilang barangan sukan tempatan itu membuka kilangnya pada tahun 2019 dan menggaji lebih 2,000 pekerja, demikian  menurut laman web syarikat tersebut.
“Apabila kami mengadakan pelancaran kilang pada tahun 2020, kami mempunyai rasa bangga yang luar biasa,” kata Ahmad kepada Al Jazeera.
Al Rihla yang bermaksud perjalanan dalam bahasa Arab, dibuat di kilang tersebut di Madium dengan kerjasama Adidas.
Syarikat PT Global Way juga bekerjasama dengan PUMA, UHLsport dan Mizuno untuk menghasilkan peralatan sukan yang dieksport ke seluruh dunia.

Ahmad berkata bahawa satu juta bola sepak cenderahati telah dibuat di kilang itu dan akan dihantar ke Brazil, United Kingdom, Amerika Syarikat, Jerman dan Emiriyah Arab Bersatu sebagai sebahagian daripada sambutan Piala Dunia.
Beliau berkata,  kilang dan tempahan untuk berjuta-juta bola sepak telah menyediakan pekerjaan kepada beribu-ribu pemuda di Madiun dan ketika ekonomi tidak menentu di tengah-tengah cabaran seperti  Covid-19 dan pencerobohan Russia ke atas Ukraine. – Agensi


14,000 penjawat awam Terengganu terima bonus RM900
Oleh MOHD AZLI ADLAN

28 November 2022, 4:18 pm
KUALA TERENGGANU – Kerajaan negeri Terenggganu mengumumkan pembayaran imbuhan sebanyak RM900 kepada penjawat awam.
Menteri Besar Terengganu, Datuk Seri Dr. Ahmad Samsuri Mokhtar berkata, pemberian bonus berkenaan bakal memberi manfaat kepada hampir 14,000 kakitangan kerajaan di negeri tersebut.
Beliau berkata, pembayaran imbuhan tersebut bakal dilaksanakan pada bulan Januari depan.
Dalam pada itu, Ahmad Samsuri berkata, kerajaan negeri Terengganu juga bersetuju untuk memberi bantuan tunai sekali bayar sebanyak RM150 kepada golongan terkesan.
Jelas beliau, ia merangkumi golongan belia, mahasiswa, pengawal keselamatan, petani, penternak, nelayan dan pekerja industri pelancongan.
“Saya mengumumkan pemberian tunai ‘one off’ (sekali bayar) berjumlah RM200 kepada 25,000 ibu tunggal dan OKU (orang kelainan upaya) bagi menyokong sara hidup golongan ini.

“Begitu juga 200 imam dan bilal Skim Mubaligh juga layak menerima bantuan tunai RM200 berkenaan,” katanya sewaktu membentangkan Belanjawan 2023 pada Sidang Dewan Undangan Negeri Terengganu di sini hari ini. – KOSMO! ONLINE


PRU15: Wan Rosdy angkat sumpah MB Pahang ke-15
Oleh ABDUL RASHID ABDUL RAHMAN

28 November 2022, 12:33 pm
PEKAN – Datuk Seri Wan Rosdy Wan Ismail sekali lagi dipilih menerajui Pahang sebagai Menteri Besar Pahang ke-15 selepas pembubaran Dewan Undangan Negeri pada 14 Oktober lalu.
Wan Rosdy, yang merupakan Ahli Dewan Undangan Negeri (ADUN) Jelai mengangkat sumpah jawatan itu di hadapan Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah pada pukul 11. 28 pagi di Balai Rong Seri Istana Abu Bakar di sini.
Pencalonan Wan Rosdy yang merupakan Pengerusi Badan Perhubungan UMNO Negeri Pahang mendapat sokongan kesemua 16 Ahli Dewan Undangan Negeri (ADUN) Barisan Nasional (BN) dan lapan ADUN Pakatan Harapan (PH).
Wan Rosdy yang menjadi ADUN Jelai sejak 2004 berjaya mempertahankan kerusi DUN itu pada Pilihan Raya Umum ke-15 (PRU15) dengan mendapat majoriti 6,983 undi.
Beliau mendapat 10,092 undi menewaskan calon PN, Dr. Abdul Rasid Mohamed Ali yang mendapat 5,569 undi dan calon PH Ismail Mohd Hussin yang mendapat 1,465 undi. – KOSMO! ONLINE


Kongsi gambar suasana perkahwinan, Nabila Razali nikah senyap-senyap?
Oleh MOHAMMAD SHAHEMY AZMI

28 November 2022, 2:29 pm
PETALING JAYA – Akaun Instagram milik Nabila Razali mencetuskan tanda tanya selepas penyanyi itu meninggalkan gambar berbentuk kolaj seolah-olah sedang meraikan hari bahagia (perkahwinan).
Bahkan, dalam InstaStory miliknya, Nabila atau mesra disapa Bella turut berkongsi beberapa foto seperti suasana dalam majlis resepsi pernikahan yang diadakan di tepi pantai.
Menambahkan perasaan ingin tahu ramai, Nabila turut memuat naik gambar memegang jambangan bunga tangan.
Lebih mencetuskan teka-teki, apabila pada ruangan bio, Nabila berkongsi emoji berbentuk cincin dan pengantin perempuan.
Bahkan dia juga berkongsi nama seorang lelaki bernama Aisy Mateen yang disertakan bersama simbol hati.
Bagaimanapun, pelantun Peluang Kedua itu bertindak menutup ruangan komen dalam Instagramnya.

Nabila atau nama lengkapnya Nur Nabila Mohd Razali, 29, ketika dihubungi Kosmo! Online bagaimanapun memberitahu dia sedang menjalani penggambaran dan minta diberikan sedikit masa.
AKAUN Instagram Nabila Razali mencetuskan tanda tanya ramai.
“Saya sedang shooting (penggambaran). Nanti saya ‘call’ semula,” katanya kepada Kosmo! Online.
Sekadar info, pada Mac lalu, Nabila yang juga merupakan seorang pelakon mendedahkan dirinya masih berasa sakit akibat ‘terluka’ apabila ditinggalkan kekasih, lima tahun lalu.
Kata selebriti berusia 29 tahun itu, pengalaman putus cinta tersebut berpunca daripada kehadiran orang ketiga.
“Kisah putus cinta ini sudah lama, sebelum saya bergelar artis lagi sebenarnya. Kami bercinta pun tidak lama sebenarnya, dalam setahun. Ketika itu saya belum bergelar seorang artis.
“Punca putus cinta adalah disebabkan orang ketiga. Saya ditinggalkan begitu sahaja tanpa berita sehingga membuatkan saya ketika itu tertanya-tanya sama ada hubungan kami masih berterusan atau tidak,” ujar Nabila. – KOSMO! ONLINE


Telinga shila Amzah pekak sebelah, alami jangkitan
Oleh MOHD. HAIKAL ISA

28 November 2022, 2:22 pm
SHAH ALAM – “Sebenarnya sejak hari Rabu, telinga saya dah pekak sebelah dan membengkak. Ada jangkitan,”
Demikian penjelasan penyanyi Shila Amzah yang terpaksa akur di tempat ketiga Gegar Vaganza musim kesembilan (GV9) apabila gagal beraksi cemerlang pada pusingan akhir, malam tadi di Auditorium MBSA.
Kata Shila atau nama sebenarnya, NurShahila Amir Amzah, pada hari jumaat waktu ‘sound check’ pertama keadaannya memang tidak okey.
“Alhamdulilah, hari berikutnya (Sabtu), keadaan saya baik masa Separuh Akhir Muzik Muzik. Saya boleh nyanyi dua buah lagu.
“Kemudian, saya pun tak tahu ‘sesuatu’ berlaku apabila saya balik sini (MBSA) dah rasa tak ‘sedap’. Jadi, hari ini (Ahad), saya hilang suara saya dan saya tak boleh buat apa tentangnya,” katanya kepada Kosmo! Online usai berakhirnya GV9.
Kata pelantun lagu Patah Seribu itu, dia berasa kecewa dengan dirinya apabila gagal memberikan yang terbaik disebabkan kondisi kesihatan yang tidak berapa mengizinkan.
“Sudah tentu saya berasa sangat kecewa namun perasaan itu lebih kepada terutama apabila saya mengerjakan satu persembahan itu, setiap konsep yang dicernakan memang saya fikirkan sendiri.

“Jadi, macam persembahan saya Tak Ada Logika dan Secret Love Song, memang saya inginkan air atas pentas.
“Selama seminggu, saya dah susahkan pihak produksi dan abang-abang props demi merealisasikan impian saya jadi nyata.
“Jadi, (malam tadi), saya dapatlah konsep air yang saya mahukan tapi itulah, dari segi vokal, sudah tentu saya boleh boleh lebih baik daripada apa yang saya telah dipaparkan.
“Sungguhpun begitu, berbalik juga kepada rezeki. Alhamdulillah, saya dapat buat yang terbaik dan itulah yang terbaik daripada saya dengan kondisi kesihatan malam tadi,” ujar Shila, 32.
Terdahulu, GV9 menyaksikan Jaclyn Victor dinobatkan sebagai juara dengan markah 85.86%, naib juara Bob Yusof (76.28%), Shila (76.06%), Tomok (75.84%), VE (72.39%) dan Hazrul Nizam (69.75%). – KOSMO! ONLINE


Piala Dunia: Messi ‘larang’ pemain Argentina bergembira
Oleh KOSMO!

28 November 2022, 12:30 pm
LUSAIL – Penyerang sensasi Argentina, Lionel Messi menuntut rakan sepasukannya segera melupakan kemenangan yang diraih menumbangkan Mexico 2-0 sekali gus menghidupkan peluang untuk mara ke pusingan 16 terbaik Piala Dunia Qatar 2022.
Kemenangan berharga di Stadium Lusail itu menyaksikan skuad La Albiceleste melonjak ke tangga kedua Kumpulan G selepas membuka kempen dengan kekalahan mengejut 1-2 kepada Arab Saudi.
Tegas Messi, tugas mereka belum berakhir kerana Argentina masih ada satu lagi perlawanan penting yang perlu diselesaikan untuk mencerahkan peluang ke pusingan kalah mati selepas dijadual berdepan Poland pada awal pagi Khamis nanti.
“Sudah pasti kekalahan perlawanan pertama kami adalah satu kerugian. Kami tahu bahawa kami perlu mencatat kemenangan hari ini (semalam).
“Saya akui ia adalah perlawanan yang sukar untuk kami bangkit sejurus kekalahan terhadap Arab Saudi kerana Mexico bermain dengan cukup baik.
“Pada separuh masa pertama perlawanan kami bermain dengan intensiti tinggi.

“Kami tidak boleh berputus asa sekarang. Setiap perlawanan adalah perlawanan akhir buat kami. Saya harap, setiap pemain tidak melakukan sebarang kesilapan mudah,” tegas Messi.
Pada aksi tersebut, bintang sensasi Paris Saint-Germain itu memecah kebuntuan dengan membuka tirai jaringan pada minit ke-64.
Pemain tengah, Enzo Fernandez kemudiannya meledak gol kedua Argentina pada minit ke-87 untuk memastikan kemenangan buat pasukan itu.
Jaringan Messi dalam perlawanan itu menyaksikan dia menyamai rekod legenda Argentina, Diego Maradona yang menghasilkan lapan gol dan 21 penampilan di Piala Dunia.
Kemenangan tersebut memberikan harapan buat Argentina itu menamatkan penantian 36 tahun sejak kali terakhir merangkul trofi Piala Dunia pada edisi 1986 di Mexico. – AGENSI


Terengganu sedia baucar pakej berpantang kepada ibu bersalin
Oleh MOHD AZLI ADLAN

28 November 2022, 12:38 pm
KUALA TERENGGANU – Ibu yang melahirkan anak di Terengganu pada tahun hadapan bakal memperoleh baucar pakej berpantang bernilai RM200.
Menteri Besar Terengganu, Datuk Seri Dr. Ahmad Samsuri Mokhtar berkata, pemberian baucar berkenaan bagi tujuan penjagaan wanita berkenaan selepas bersalin.
“Bantuan ini dijangka akan memberi manfaat kepada sekitar 5,000 wanita (bersalin) yang layak.
“Ia sebagai komitmen kerajaan negeri Terengganu menjayakan Pelan Dasar Wanita Terengganu 2030 yang dilancarkan baru-baru ini,” katanya ketika membentangkan Belanjawan 2023 pada Sidang Dewan Undangan Negeri (DUN) Terengganu di sini hari ini.
Ahmad Samsuri (Pas-Rhu Rendang) berkata, selain itu, kadar Skim Pertama Sejahtera untuk bayi yang baru lahir di negeri tersebut juga akan dinaikkan mulai tahun hadapan.
Jelas beliau, sumbangan tabung pendidikan di bawah skim tersebut bakal dinaikkan kepada RM200 bagi kelahiran anak pertama dan kedua, anak ketiga hingga kelima (RM300) dan anak keenam hingga kesepuluh (RM500).

“Dalam pada itu, RM300,000 akan diperuntukkan bagi program pemeriksaan mamogram dan pap smear secara percuma bagi wanita berumur 35 tahun ke atas.
“Kerajaan negeri (Terengganu) juga sedang mengkaji untuk melaksanakan program kesihatan percuma kepada golongan lelaki,” katanya. – KOSMO! ONLINE


Jari berinai, Safawi, Syifa Melvin nikah sebentar lagi
Oleh MOHD. HAIKAL ISA

28 November 2022, 2:14 pm
PETALING JAYA – Pemain bola sepak Johor Darul Ta’zim (JDT), Safawi Rasid bakal menamatkan zaman bujang dengan wanita pilihan yang juga merupakan seorang pelakon dan pempengaruh, Syifa Melvin sebentar lagi.
Tular dalam TikTok pasangan tersebut sudah selesai acara malam berinai malam tadi seraya menyaksikan mereka tersenyum menunjukkan tangan mereka yang siap berinai.
Meskipun tidak melayangkan sebarang jemputan kepada media, difahamkan, majlis pernikahan berkenaan akan berlangsung di sebuah hotel terkemuka di Petaling Jaya pada pukul 7 malam sehingga 11 malam ini, dengan tema pakaian serba putih dan menutup aurat.
Semalam, Syifa ketika dihubungi Kosmo! Online mengharapkan orang ramai tidak terlalu menguar-uarkan tentang majlis pernikahannya dengan pemain sayar kelab JDT itu.
“Tak payahlah dihebohkan lagi tentang hal ini (perkahwinan dengan Safawi). Saya minta sangat-sangat,” katanya.
Bagaimanapun, pemilik nama lengkap, Nur Syifa Athirah Amirol Melvin itu juga masih dengan pendirian tidak mahu mengiyakan mahupun menidakkan perihal terbabit namun mengharapkan doa yang baik-baik daripada orang ramai.
“Kalau betul dah sampai waktunya nanti, anda semua akan tahu. Saya cuma mohon doa yang baik-baik daripada semua agar perhubungan ini mendapat reda Allah SWT,” katanya lagi.
Sebelum itu, majlis perkahwinan yang dikhabarkan semakin hampir juga sudah dihidu lebih awal oleh penyokong JDT apabila Safawi dikejutkan dengan nyanyian lagu Selamat Pengantin Baru di Stadium Sultan Ibrahim, Johor Bahru, baru-baru ini.

Bayangan perkahwinan pasangan itu diperkuatkan lagi dengan penularan kad undangan perkahwinan bertarikh 3 Disember 2022 dikatakan milik Syifa dan Safawi yang diterima Kosmo! menerusi aplikasi WhatsApp. – KOSMO! ONLINE


Cemas diserang asma ketika hantar anak ke universiti
Oleh FLORINA DERIS

28 November 2022, 1:02 pm
PETALING JAYA – Pengorbanan seorang ayah terbukti apabila tetap menunaikan tanggungjawab bagi menghantar anaknya ke sebuah universiti meskipun kesihatan tidak mengizinkan.
Seorang pengguna TikTok, @pakli67 atau Razali Shahran berkata, asmanya menyerang semula sewaktu berada di pertengahan jalan usai menghantar anaknya ke sebuah kampus di Universiti Teknologi Mara (UiTM) semalam.
“Terasa seakan-akan oksigen terhenti, leher pula terasa kejang dan kepala berasa agak pening,” jelasnya menerusi hantaran tersebut.
Sehubungan itu, perkongsian tersebut telah mengundang simpati daripada para netizen di TikTok dan ada juga yang sempat berkongsi kenangan masing-masing.
“Apabila saya melihat pak cik, saya teringat kepada arwah ayah saya. Semoga Allah mempermudahkan segala urusan pak cik. Semoga terus diberi kekuatan,” ujar seorang warga TikTok lain.
“Pengorbanan seorang ayah. Saya sayang ayah saya kerana dia juga selalu menghantar saya kemana pun ingin saya pergi,” tulis netizen lain pula.

“Buat anak kepada pak cik ini, saya ingin menyampaikan pesanan. Sesungguhnya, anda sangat beruntung kerana dapat merasakan perjuangan dan kasih sayang daripada seorang ayah,” komen seorang pengguna.
Terdahulu, Pak Li pernah mendapat perhatian media susulan keadaan kesihatan anak sulungnya yang menghidapi Cerebral Palsy sejak lahir.
Hantaran tersebut berjaya meraih sebanyak 99,200 tanda suka, dan 852,800 jumlah tontonan setakat ini. – KOSMO! ONLINE


Tiada rezeki bawa anak ke Paris, Penang pun okey – Tomok
Oleh MOHAMMAD SHAHEMY AZMI

28 November 2022, 1:07 pm
PETALING JAYA – Tidak kecewa dengan keputusan di tempat keempat pada malam penentuan Gegar Vaganza musim kesembilan (GV9), Tomok bagaimanapun hanya berasa sedikit terkilan apabila gagal menunaikan hasrat anak sulungnya, Arrian Shah Akid yang mahu bercuti ke Paris, Perancis hasil kejuaraan program tersebut.
Rezeki yang tidak memihak kepada Tomok atau nama lengkapnya Shah Indrawan Ismail itu sekali gus memadamkan mereka sekeluarga memenangi hadiah tajaan percutian ke Paris selain wang tunai, RM100,000.
“Anak saya yang sulung (Arrian) bila dapat tahu antara hadiah juara ialah bercuti ke Paris, dia nak ke sana sebenarnya. Saya cakap dengan dia, saya akan usaha untuk dapatkannya.
“Tapi tak ada rezeki. Tak mengapa, bercuti ke Pulau Pinang pun okey,” katanya yang membawa keluarganya bercuti selepas tamat GV9.
Ujar vokalis kumpulan New Boyz itu lagi, dia terharu dan bersyukur apabila anak-anaknya selalu memberi sokongan sepanjang saya berada dalam GV9 walaupun mereka tidak boleh datang ke Auditorium MBSA kerana masih di bawah umur.
“Setiap minggu anak-anak akan tonton persembahan saya di rumah. Bila saya dapat markah rendah, mereka yang kecewa,” ujarnya.

Bercakap tentang persembahannya pada malam akhir GV9 yang berlangsung di Auditorium MBSA malam tadi, Tomok sebenarnya sudah cukur berbangga dengan diri sendiri kerana mampu bertanding sehingga ke peringkat final.
“Adat pertandingan. Saya sudah beri yang terbaik 100 peratus kudrat yang saya ada. Alhamdulillah nombor berapa pun saya gembira, asalkan masuk ke peringkat akhir.
“Melihat pada barisan peserta yang ada, masing-masing ada kelebihan vokal yang hebat. Saya sangat gembira,” katanya.
Menyifatkan pusingan ‘battle’ sebagai satu cabaran yang sangat sukar, Tomok yang menyanyikan lagu Too Legit To Quit dan Party Sampai Pagi turut berterima kasih kepada Shila Amzah kerana menjadi gurunya untuk menyanyikan lagu rap.
Kata Tomok, Shila banyak membantunya dalam pusingan ‘battle’ terutama untuk nyanyian rap kerana mempunyai kemahiran dalam genre tersebut.
“Saya berguru dengan Shila untuk menyanyikan lagu rap. Saya memang lemah genre lagu sebegitu (rap). Walaupun kami bersaing sesama sendiri, dia banyak membantu saya. Saya patut beri kredit pada Shila Amzah,” katanya.
GV9 yang dihoskan pengacara Nabil Ahmad dan Elly Mazlein menyaksikan penyanyi Jaclyn Victor menepati ramalan apabila menggondol gelaran juara sekali gus mengetepikan lima pesaing lain. Naib johan dimenangi oleh Bob, manakala tempat ketiga dimiliki oleh Shila Amzah.
Tempat kelima dan keenam masing-masing dimenangi oleh kumpulan VE dan penyanyi kelahiran Singapura, Hazrul Nizam. -KOSMO! ONLINE


Kemahiran tahap ‘dewa’, pemandu lori dipuji elak nahas
Oleh FLORINA DERIS

28 November 2022, 1:20 pm
PETALING JAYA – Kemahiran seorang lelaki mengendalikan lori yang hampir terbabas hingga mengelak daripada kemalangan besar mengundang pujian netizen.
Menerusi satu rakaman video berdurasi 30 saat yang dimuat naik oleh seorang pengguna TikTok, @special_division_7, memperlihatkan sebuah lori nyaris bertembung dengan sebuah kenderaan, namun sempat mengelak sekali gus berjaya menyelamatkan keadaan.
“Allahuakhbar. Seriau melihatnya namun syukur alhamdulillah kerana kedua-duanya terselamat. Mohon berhati-hati kepada semua pemandu,” kata seorang pengguna laman sosial tersebut menerusi ruangan komen.
“Kemahiran tahap dewa sungguh pemandu lori itu. Walaubagaimanapun, sentiasalah berhati-hati sewaktu berada di jalan raya dan sentiasa ingat akan keselamatan pemandu yang lain juga,” pesan seorang lagi warga TikTok.
Selain itu, seorang pengguna, @syafiqsyakeel3 mendakwa, jalan raya yang mendadak sesak telah menyebabkan pemandu lori berkenaan tidak berkesempatan untuk berhenti sekali gus memuji pemandu berkenaan kerana berjaya mengelak daripada kemalangan.
“Saya berasa hormat kepada pemandu lori tersebut. Dia tahu bagaimana cara untuk mengawal lorinya dan berjaya menyelamatkan banyak nyawa. Mungkin tindakan itu kelihatan berbahaya, tetapi sebenarnya ia merupakan langkah yang bijak,” tulis seorang netizen di media sosial itu.

“Tahniah pemandu lori. Apabila tidak memiliki kesempatan untuk berhenti, anda berjaya memikirkan cara lain demi memastikan semuanya selamat,” kata seorang pengguna lain.
Dalam pada itu, terdapat juga pengguna yang sempat berkongsi perasaannya sewaktu berhadapan situasi yang sama.
“Saya juga pernah mengalami situasi seumpama ini. Ibaratnya darah kering dan jantung berhenti berdegup buat seketika. Saya berasa agak fobia untuk meneruskan perjalanan,” ujar seorang pengguna, @anizadabdullah76.
Hantaran video tersebut berjaya meraih sebanyak 125,800 jumlah tontonan dan 3,106 tanda suka setakat ini. – KOSMO! ONLINE


MOF nafi poster pemberian bantuan kepada rakyat
Oleh KOSMO!

28 November 2022, 12:49 pm
PETALING JAYA – Kementerian Kewangan (MOF) menafikan satu informasi tular di laman sosial berhubung dengan empat bantuan kerajaan.
Kementerian itu dalam satu hantaran di Twitter memaklumkan, informasi palsu itu termasuk pemberian bantuan pengeluaran khas Kumpulan Wang Simpanan Pekerja (KWSP) secara bersasar.
“Selain itu, bantuan RM900 untuk satu keluarga yang kononnya akan dimasukkan ke akaun penerima Disember ini.
“Informasi tular itu juga melibatkan Bantuan Sara Hidup (BSH) serta Program Bantuan Makanan MyKasih RM100 selama tiga bulan,” katanya.
Justeru katanya, orang ramai dinasihatkan untuk mendapatkan maklumat berkenaan kementerian itu daripada sumber rasmi sahaja. – KOSMO! ONLINE


Budak lelaki maut, dua tidak sedarkan diri dihempap tiang letrik
Oleh NORLIDA AKMAR IDROS

29 November 2022, 8:35 pm
CHANGLUN – Seorang kanak-kanak lelaki maut manakala dua lagi tidak sedarkan diri akibat dihempap longgokan tiang elektrik dalam kejadian di Kampung Belukar, Changlun dekat sini hari ini.
Tiga mangsa itu dipercayai berusia lingkungan 11 tahun dengan seorang daripada mereka disahkan telah meninggal dunia di lokasi kejadian.
Pengarah Jabatan Bomba dan Penyelamat Malaysia (JBPM) Kedah, Penolong Kanan Pesuruhjaya Bomba Sayani Saidon dalam kenyataan berkata, pihaknya menerima panggilan berhubung kejadian pada pukul 5.33 petang tadi.
“Sebaik tiba di lokasi, kita mendapati ketiga-tiga mangsa telah dikeluarkan oleh orang awam dari bawah tiang elektrik menggunakan jengkaut.
“Pada masa itu, hanya terdapat dua mangsa berada di lokasi iaitu seorang telah meninggal dunia manakala seorang lagi tidak sedarkan diri,” katanya.
Menurutnya, seorang lagi mangsa yang turut dikeluarkan oleh orang awam dibawa ke rumah terlebih dahulu sebelum dibawa ke Hosptal Jitra dengan ambulans.

Tambahnya, kejadian dipercayai berlaku ketika tiga kanak-kanak terbabit bermain berdekatan tiang elektrik yang dilonggokan di tepi jalan sebelum tiang itu terjatuh dan menghempap mereka. – KOSMO! ONLINE


Penceramah bebas mengaku tak bersalah sembilan tuduhan rogol, amang seksual | 15 MINIT MMTV 29 November 2022
Oleh KOSMO!

29 November 2022, 8:45 pm


Santuni petugas barisan hadapan, penduduk di Pulau Mabul
Oleh SITI A'ISYAH SUKAIMI

29 November 2022, 8:50 pm
PETALING JAYA – Lembaga Hasil Dalam Negeri Malaysia (HASiL) melalui Kor Penyelaras Pasukan Beruniform (KPPU) melaksanakan Program Retreat 2.0 & CSR 3.0 KPPU HASiL Kasih Prihatin bagi menyantuni pasukan barisan hadapan bagi Kawasan Keselamatan Khas Pantai Timur Sabah (ESSCOM) dan Pasukan Polis Marin serta penduduk di sekitar Madrasah Islamiah Kampung Pulau Mabul Semporna, Sabah pada 25 November lalu.
HASiL dalam kenyataannya memaklumkan, program anjuran KPPU dengan kerjasama Pejabat Pengarah Negeri Sabah (PPNS) dan Cawangan HASiL Tawau membuktikan bahawa peranan dan tanggungjawab keluarga HASiL tidak hanya terhad kepada mentadbir cukai langsung semata-mata.
Katanya, malah pihak tersebut turut membantu masyarakat serta pasukan petugas barisan hadapan yang bertanggungjawab menjaga kedaulatan negara.
“Program ini merupakan kesinambungan daripada Program CSR HASiL Kasih Prihatin yang diadakan sebelum ini. Kali ini sumbangan yang telah disampaikan iaitu makanan dan barangan keperluan pantri kepada ESSCOM di Bohey Dulang, Pos Pulau Sibuan dan Pasukan Polis Marin di pos Pulau Mabul serta anak-anak sekitar Mabul.
“Selain itu, sumbangan wang tunai berjumlah RM35,000 melalui pelancaran Tabung Dana Infaq Jariah Keluarga HASiL bagi membiayai kos pengurusan serta pembiayaan gaji untuk tiga guru di Madrasah selama satu tahun.
“Seterusnya, sumbangan peralatan sukan merangkumi bola sepak, bola keranjang, bola tampar dan sepak takraw bagi memupuk gaya hidup sihat dalam kalangan generasi muda di Kampung Pulau Mabul serta penyerahan sebanyak 343 buku agama untuk pengajaran dan pembelajaran guru dan murid bagi tahun satu hingga enam di madrasah,” katanya hari ini.

Dalam pada itu, KPPU HASiL telah dimaklumkan oleh pegawai bertugas ESSCOM di Pulau Bohey Dulang bahawa HASiL merupakan agensi pertama yang mengadakan tanggungjawab sosial korporat (CSR) seumpama ini.
Sementara itu, Timbalan Ketua Pegawai Eksekutif (Dasar) merangkap Komandan KPPU HASiL berkata, Datuk Mohd. Jaafar Embong berkata, pihaknya amat komited
meneruskan usaha menyantuni rakyat Malaysia melalui pelbagai bantuan menerusi inisiatif CSR di samping membantu meringankan beban golongan masyarakat B40 serta melahirkan warga kerja HASiL yang prihatin.
Ujarnya, HASiL sentiasa akan melaksanakan fungsi dan peranannya secara adil, profesional dan berintegriti sekali gus meningkatkan kutipan cukai negara agar hasilnya akan dapat dinikmati oleh segenap lapisan masyarakat di Malaysia. – KOSMO! ONLINE.


Televisyen China tapis imej penonton Piala Dunia tanpa pelitup muka
Oleh KOSMO!

29 November 2022, 10:00 pm
BEIJING – Saluran televisyen China menapis lensa jarak dekat memaparkan peminat bola sepak Piala Dunia 2022 tidak memakai pelitup muka bagi mengelak rakyat membandingkannya dengan dasar sifar Covid yang mencetuskan protes bersejarah, lapor akhbar New York Post semalam.
Rakaman memaparkan peminat bola sepak menyaksikan kejohanan itu di Qatar tanpa memakai pelitup muka menimbulkan kemarahan berjuta-juta rakyat China. Ini kerana mereka masih dikenakan sekatan ketat dan ujian saringan secara paksa.
“Adakan dunia di luar sama dengan dunia kami?” kata seorang pengguna di laman sosial tempatan, Weibo ketika tular mengenai surat terbuka kepada Suruhanjaya Kesihatan Nasional Beijing mengenai isu tersebut.
Memandangkan kemarahan berhubung perkara itu menyemarakkan lagi gelombang protes terbesar dalam tempoh 33 tahun, saluran televisyen pemerintah China bertindak menapis adegan peminat bola sepak sedang berseronok, lapor akhbar South China Morning Post.
Saluran CCTV Sports yang menayangkan kejohanan itu telah menggantikan rakaman orang ramai dengan imej pemain, pegawai atau stadium bola sepak.
Penyiar sama turut menakutkan penonton China dengan laporan negatif mengenai kematian dan huru-hara berpunca daripada penularan Covid-19 di Amerika Syarikat (AS) dengan mendakwa, situasi itu berlaku akibat dasar Covid yang longgar.

Seorang pengguna Weibo berkata, dia kecewa dengan negaranya sendiri.
“Piala Dunia membolehkan kebanyakan rakyat China melihat keadaan sebenar di luar negara serta bimbang tentang ekonomi tanah air dan belia mereka sendiri,” katanya dalam satu luahan di Weibo.
Surat terbuka kepada Suruhanjaya Kesihatan Nasional Beijing kemudian dipadamkan selepas ia tular minggu lalu.
Penduduk menyertai protes di beberapa bandar di seluruh negara selepas dasar sifar Covid dipersalahkan atas kematian sehingga 10 orang dalam kebakaran pangsapuri di Urumqi, di mana beberapa penduduk dikurung di rumah mereka selama empat bulan. – Agensi


Europol rampas dadah 30 tan nilai RM14 bilion
Oleh KOSMO!

29 November 2022, 10:30 pm
AMSTERDAM – Sebuah kartel ‘gergasi’ yang membekalkan satu pertiga daripada keseluruhan dadah jenis kokain ke Benua Eropah akhirnya berjaya ditumpaskan, lapor akhbar Metro UK semalam.
Lebih 30 tan dadah dengan nilai pasaran gelap £2.7 bilion (RM14.6 bilion) telah dirampas dalam operasi yang dijalankan di Belanda, Sepanyol, Perancis, Belgium dan Emiriyah Arab Bersatu (UAE).
Agensi banteras jenayah Kesatuan Eropah (EU) mengesahkan bahawa 49 suspek telah diburu sebagai sebahagian daripada operasi bersepadu berkenaan. Operasi Desert Light itu turut menyasarkan enam sasaran ‘bernilai tinggi’ di Dubai.
Dalam operasi tersebut, Polis Eropah (Europol) menyasarkan kedua-dua ‘pusat arahan dan kawalan serta infrastruktur logistik pengedaran dadah di Eropah’.
Europol menyiarkan rakaman siri serbuan terbaharu yang berlaku antara 8 hingga 19 November lalu. Sekurang-kurangnya 30 anggota dan pegawai polis dilihat memecah masuk premis di kawasan sebuah hartanah pada waktu tengah malam.
Rakaman berasingan memaparkan beberapa lelaki dibawa keluar daripada kediaman tersebut dalam keadaan tangan mereka digari.

Pentadbiran Penguatkuasaan Dadah Amerika Syarikat (DEA) juga bekerjasama dalam membanteras organisasi itu yang turut terlibat dalam pengubahan wang haram.
“Skala import kokain ke Benua Eropah berada di bawah kawalan dan arahan suspek-suspek terbabit,” kata Europol.  Agensi itu menambah bahawa suspek-suspek menggunakan komunikasi rahsia untuk mengatur penghantaran dadah.
Belanda merupakan negara di mana kebanyakan tangkapan dibuat iaitu sebanyak 14 tangkapan pada 2021. Menurut pihak berkuasa Belanda, salah seorang suspek warga Belanda berketurunan Maghiribi yang ditahan di Dubai telah didakwa kerana mengimport beribu-ribu kilogram kokain ke negara itu pada 2020 dan 2021.